**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 20 Φεβρουαρίου 2019, ημέρα Τετάρτη και ώρα 12.45΄, στην Αίθουσα **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής κ. Δημητρίου Σεβαστάκη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Ίδρυση παιδικού σταθμού στο Υπουργείο Πολιτισμού και Αθλητισμού, ρύθμιση θεμάτων του Ταμείου Αλληλοβοηθείας Υπαλλήλων Υπουργείου Πολιτισμού και Αθλητισμού, κατάργηση του Οργανισμού Ανέγερσης Νέου Μουσείου Ακρόπολης και άλλες διατάξεις» (2η συνεδρίαση – Ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Πολιτισμού και Αθλητισμού, κ. Κωνσταντίνος Στρατής, καθώς και αρμόδιοι υπηρεσιακοί παράγοντες.

Επίσης προσήλθαν και εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, οι κ.κ. Δημήτριος Παντερμαλής,Πρόεδρος του Μουσείου της Ακρόπολης, Ιωάννης Παπαγεωργόπουλος**,** Πρόεδρος της Πανελλήνιας Ομοσπονδίας Εργαζομένων Υπουργείου Πολιτισμού, Αθανάσιος Στεργίου,Πρόεδρος του ​Δ.Σ. του Ταμείου Αλληλοβοήθειας Υπαλλήλων του Υπουργείου Πολιτισμού και Αθλητισμού, Όλγα Ζαφείρη,Πρόεδρος του Συλλόγου Γονέων και Κηδεμόνων του Παιδικού Σταθμού του Υπουργείου Πολιτισμού και Αθλητισμού και Μάρθα Αθανασιάδου, Αντιπρόεδρος, Παναγιώτης Παναγόπουλος,Πρόεδρος του Συλλόγου Εργαζομένων του Οργανισμού Ανέγερσης Νέου Μουσείου Ακρόπολης (ΣΕΟΑΝΜΑ), Θεόδωρος Αρέστης, Αντιπρόεδρος του  Πανελληνίου Συλλόγου Σπουδαστών και Απόφοιτων ΙΕΚ με ειδικότητα «Φύλακας Μουσείων και Αρχαιολογικών Χώρων» και Πρόεδρος του Συλλόγου Αρχαιοφυλάκων Νομού Ηλείας, Ιωάννης Μαυρικόπουλος, Πρόεδρος της Πανελλήνιας Ένωσης Υπαλλήλων Φυλάξεως Αρχαιοτήτων (ΠΕΥΦΑ) και Παναγιώτης Σταθουλόπουλος, Πρόεδρος του Συλλόγου Υπαλλήλων Ταμείου Αρχαιολογικών Πόρων και Απαλλοτριώσεων.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Αμανατίδης Ιωάννης, Σταματάκη Ελένη, Ψυχογιός Γεώργιος, Βάκη Φωτεινή, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Μπαλτάς Αριστείδης, Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Φίλης Νικόλαος, Ανδριανός Ιωάννης, Αντωνίου Μαρία, Αυγενάκης Ελευθέριος, Βλάσσης Κωνσταντίνος, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Μπούρας Αθανάσιος, Ράπτη Ελένη, Στύλιος Γεώργιος, Αχμέτ Ιλχάν, Γρηγοράκος Λεωνίδας, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Γκιόκας Ιωάννης, Δελής Ιωάννης, Μεγαλομύστακας Αναστάσιος, Λυκούδης Σπυρίδωνας, Μαυρωτάς Γεώργιος και Ψαριανός Γρηγόριος.

 **ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Προκαταρκτικά, να ζητήσω συγγνώμη από τους εκπροσώπους των φορέων για την καθυστέρηση. Είχαμε μια κοινοβουλευτική υποχρέωση, υποχρέωση όχι με τη στενή έννοια του όρου, αλλά έπρεπε να είμαστε στην Ολομέλεια της Βουλής για ονομαστική ψηφοφορία και έτσι καθυστερήσαμε και εσάς.

Θα είναι μια ενδιαφέρουσα, πιστεύω, συζήτηση, γιατί θα είναι ανοικτή, δεν θα έχουμε μεγάλη φειδώ στο χρόνο.

Κυρίες και κύριοι συνάδελφοι, ξεκινά η συνεδρίαση της Επιτροπής Μορφωτικών Υποθέσεων, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Ίδρυση παιδικού σταθμού στο Υπουργείο Πολιτισμού και Αθλητισμού, ρύθμιση θεμάτων του Ταμείου Αλληλοβοηθείας Υπαλλήλων Υπουργείου Πολιτισμού και Αθλητισμού, κατάργηση του Οργανισμού Ανέγερσης Νέου Μουσείου Ακρόπολης και άλλες διατάξεις». Είναι η δεύτερη συνεδρίαση και αφορά στην ακρόαση των εξωκοινοβουλευτικών προσώπων.

Το λόγο έχει ο κ. Υπουργός.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Να καλωσορίσω και εγώ τους φορείς και ζητώ και εγώ συγγνώμη για την καθυστέρηση. Δεν θα ήθελα, αυτήν τη στιγμή, να τοποθετηθώ, έγινε μια ευρεία συζήτηση χθες. Το σχέδιο νόμου είναι αναρτημένο στην ιστοσελίδα της Βουλής, άρα όλοι το έχουν δει. Προτείνω να ακούσουμε τις τοποθετήσεις των φορέων.

Απλώς, να ανακοινώσω ότι χθες ζητήθηκε από τον εκπρόσωπο του Κ.Κ.Ε. να είναι διαθέσιμα τα στοιχεία ελέγχου, που υπάρχουν. Τα έχουμε μαζί μας και είναι στη διάθεση των Κομμάτων. Επειδή, όμως, είναι εμπιστευτικά, ψάχνουμε να βρούμε τη διαδικασία, που θα γίνει αυτό. Πάντως, είναι στη διάθεσή σας να τα δείτε και να τα επεξεργαστείτε.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Να ξεκινήσουμε τη διαδικασία. Το λόγο έχει ο κ. Παντερμαλής.

**ΔΗΜΗΤΡΙΟΣ ΠΑΝΤΕΡΜΑΛΗΣ (Πρόεδρος του Μουσείου Ακρόπολης):** Κύριε Πρόεδρε, εγώ θα αναφερθώ στο άρθρο 8, το οποίο αφορά στην κατάργηση του Οργανισμού Ανέγερσης του νέου Μουσείου Ακρόπολης και την απορρόφησή του από το Μουσείο Ακρόπολης.

Κατ’ αρχήν, θέλω να πω ότι χαίρομαι που έφτασε, επιτέλους, αυτή η στιγμή. Θα μπορούσε να είναι πολύ νωρίτερα, αλλά η πράξη μας οδήγησε στο να ολοκληρώσουμε το έργο, που θέλουμε, φέτος. Το 2019, δηλαδή, ολοκληρώνεται η ανάδειξη της ανασκαφής και ελπίζουμε να την εγκαινιάσουμε στις 20 Ιουνίου, που είναι τα 10α γενέθλια του Μουσείου. Θα μπορούσαμε να είχαμε τελειώσει νωρίτερα, εάν είχαμε τα χρήματα, που είχαμε καταφέρει να αποταμιεύσουμε από τα έσοδα του Μουσείου, ένα ποσό περίπου των 3 εκατομμυρίων. Δυστυχώς, πέρασαν στο κούρεμα - στο haircut - και τα χάσαμε και έπρεπε ξανά να αρχίσουμε να μαζεύουμε. Αυτός ήταν ο ένας λόγος. Ο δεύτερος λόγος ήταν ότι ο Οργανισμός Ανέγερσης παρείχε το προσωπικό του στο Μουσείο, για να μπορεί να λειτουργεί, γιατί ούτε προσλήψεις μπορούσαν να γίνουν.

Εν πάση περιπτώσει, αισίως, φθάσαμε εδώ και νομίζω ότι όλα πήγαν πάρα πολύ καλά. Το Μουσείο κατάφερε να μπει στην πρώτη δεκάδα των μουσείων, διεθνώς, η θέση του ποικίλει από 2η, 3η ή 4η και, κάθε φορά, αναφέρεται μαζί με τα μεγαλύτερα μουσεία του κόσμου. Η επισκεψιμότητά του συνεχώς αυξάνει. Φέτος, φθάσαμε το 1,8 εκατ. επισκέπτες και οδεύουμε προς τα 2 εκατ. επισκεπτών, που είναι πραγματικά ένα σπουδαίο ρεκόρ για τη χώρα μας.

Ένα δεύτερο ρεκόρ είναι ότι το Μουσείο αυτό κατάφερε, με σώφρονα διοίκηση και με σφικτούς προϋπολογισμούς, να λειτουργήσει, χωρίς να επιβαρύνει τον κρατικό προϋπολογισμό και μάλιστα, τώρα, που αυξήθηκε η επισκεψιμότητα, είμαστε ευτυχείς ότι το 30% των εισιτηρίων θα παρέχεται για βοήθεια σε άλλα μουσεία της χώρας. Θέλω να πω χαρακτηριστικά ότι οι δημοσιογράφοι δεν πίστευαν στα αυτιά τους, ότι δεν παίρνουμε χρήματα από τον κρατικό προϋπολογισμό και ότι θα ενισχύσουμε και άλλα μουσεία.

Το τελευταίο που θα ήθελα να πω, είναι για το προσωπικό αυτό, το οποίο τακτοποιείται με τις διατάξεις αυτού του άρθρου. Είναι ένα προσωπικό το οποίο έχει αναβαθμιστεί ποιοτικά πάρα πολύ και είμαι πραγματικά ευτυχής ότι το 85% με 90% αυτού του προσωπικού, θα μπορούσε να χαρακτηριστεί ως άριστο στις υπηρεσίες τις οποίες παρέχει. Ένα προσωπικό, το οποίο γνώρισε επάνω από 60 επιμορφώσεις εσωτερικά στο Μουσείο και δεν ξέρω, αν υπάρχει άλλο μουσείο της χώρας, που για παράδειγμα, το φυλακτικό προσωπικό είναι σε θέση να διαχειρισθεί ένα δύστροπο επισκέπτη χωρίς να τον προσβάλλει. Αυτό είναι πολύ σημαντικό για να δείξει τον πολιτισμό της χώρας. Επίσης, να προσφέρει πρώτες βοήθειες ή να εκκενώσει το κτίριο. Έχουμε πλήρες σχέδιο εκκένωσης του κτιρίου. Όλα αυτά οφείλονται στο προσωπικό και θα έλεγα, ότι χωρίς αυτό το προσωπικό δεν θα μπορούσαμε να έχουμε αναρριχηθεί στις υψηλότερες θέσεις παγκοσμίως των μουσείων. Επομένως, νομίζω ότι κλείνει ένας μεγάλος κύκλος με το περιεχόμενο αυτού του άρθρου και ανοίγουμε έναν καινούργιο όντας αισιόδοξοι και για το μέλλον.

Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ(Πρόεδρος της Επιτροπής):** Ευχαριστώ τον κ. Πρόεδρο, για τη σύντομη τοποθέτησή του. Θα ήταν μια καλή ιδέα, σε μια επόμενη συνεδρίαση της Επιτροπής Μορφωτικών, να γινόταν μια πλήρης παρουσία και προβολή στοιχείων που συγκροτούν και τη μουσειακή πολιτική, αλλά και τη διάρθρωση του εκθέματος σε συνομιλία με το υψηλής αρχιτεκτονικής ποιότητας κτίριο, μέσα στο οποίο αναπτύσσονται οι συλλογές. Θα ήταν καλό, διότι αυτή η μουσειακή προσέγγιση προτείνει πρωτόκολλα ανάγνωσης και πρόσληψης του εκθέματος πάρα πολύ ενδιαφέροντα.

Θα δώσω το λόγο στον κ. Παπαγεωργόπουλο, Πρόεδρο της Πανελλήνιας Ομοσπονδίας Εργαζομένων Υπουργείου Πολιτισμού, ο οποίος συνοδεύεται από τον κ. Δημοσθένη Δημαρόγκωνα και τον κ. Γρηγόριο Βαφειάδη.

Έχετε το λόγο κ. Παπαγεωργόπουλε.

**ΙΩΑΝΝΗΣ ΠΑΠΑΓΕΩΡΓΟΠΟΥΛΟΣ(Πρόεδρος της Πανελλήνιας Ομοσπονδίας Εργαζομένων Υπουργείου Πολιτισμού):** Κύριε Πρόεδρε, αφού χαιρετίσω τον κ. Υφυπουργό, τους συμβούλους του, τους εκπροσώπους όλων των κομμάτων και τους Βουλευτές, θα ήθελα να πω, ότι διάβασα με πολύ μεγάλο ενδιαφέρον χθες όλες τις τοποθετήσεις των εκπροσώπων της Βουλής, όσον αφορά το κατατεθέν νομοσχέδιο για την τροποποίηση του Οργανισμού Πανελλήνιας Ομοσπονδίας Εργαζομένων για το νέο Μουσείο της Ακρόπολης και λοιπές διατάξεις.

Θα ήθελα να κάνω ένα πρώτο σχόλιο. Σε αυτά τα οποία έχουμε συζητήσει κατά καιρούς και με τον κ. Υφυπουργό, είναι λειψό καθότι σήμερα περιμέναμε, πέρα από τα συγκεκριμένα δύο τρία βασικά άρθρα τα οποία έχει, ότι θα είχαμε και το Ταμείο Αρχαιολογικών Πόρων και Απαλλοτριώσεων, όπως είχε δεσμευθεί στην Ομοσπονδία ο κ. Υφυπουργός, που είναι μέγιστης σημασίας για τη λειτουργία και το έργο του Υπουργείου Πολιτισμού, παρόλες τις διαβεβαιώσεις εδώ και ένα χρόνο στη θητεία του. Δεν βλέπουμε, βέβαια, ούτε την περιβόητη δήλωση της κυρίας Ζορμπά, ότι σήμερα θα ερχόταν η συγκεκριμένη νομοθετική ρύθμιση, που αφορά την περιουσία του ελληνικού λαού και δη τις αρχαιότητες και την πολιτιστική κληρονομιά.

Ευελπιστώ, βέβαια, να μην έρθει με τροπολογία, καθότι είχε δεσμευθεί ότι όλοι οι κωδικοί, όχι με αριθμούς, με ανάλυση, θα δίνονταν στον ελληνικό λαό και στην Ομοσπονδία. Δεν έχει γίνει πράξη παρόλες τις δεσμεύσεις, παρόλη την κινητοποίηση των εργαζομένων με κλείσιμο αρχαιολογικών χώρων, παρόλες τις συναντήσεις και ότι αυτό θα δινόταν έστω με νομοθετική ρύθμιση, να συνεργαστούμε. Υπάρχει συγκεκριμένη πρόταση από την Ομοσπονδία για διακομματική επιτροπή, που θα καθίσουμε από κοινού, θα τα δούμε, θα τα μελετήσουμε και οποιοδήποτε νομικό κενό υπάρχει για οποιαδήποτε αρχαιότητα, για οποιονδήποτε αρχαιολογικό χώρο, μουσείο και περιουσία του Υπουργείου Πολιτισμού, θα την καταγράψουμε και ό,τι δεν καλύπτεται νομοθετικά, διότι αρκετά, κατά την άποψή μας, δεν καλύπτονται ακόμη και σήμερα από τον αρχαιολογικό νόμο, από κοινού θα αποφασίζαμε, διακομματικά. Θα την κάναμε περιουσία του Υπουργείου Πολιτισμού με τίτλους ιδιοκτησίας του Υπουργείου Πολιτισμού, για να μπορέσουμε να τη διασώσουμε, να πάμε παρακάτω.

**ΔΗΜΗΤΡΙΟΣ ΣΕΒΑΣΤΑΚΗΣ(Πρόεδρος της Επιτροπής):** Θα ήθελα να σας ενημερώσω, ότι σήμερα κατά τις απογευματινές ώρες έχουμε τη δεύτερη συνεδρίαση για την κατ’ άρθρον συζήτηση και επίσης, την Τρίτη είναι η β΄ ανάγνωση. Σε αλληλουχία έρχεται το επόμενο εικοσαήμερο, επίσης, νομοσχέδιο του Υπουργείου Πολιτισμού. Επομένως, υπάρχει μια πυκνή νομοθετική διαδικασία. Συνεχίστε, απλώς σας ενημερώνω ότι υπάρχει αυτός ο προγραμματισμός.

**ΓΙΑΝΝΗΣ ΠΑΠΑΓΕΩΡΓΟΠΟΥΛΟΣ(Πρόεδρος της Πανελλήνιας Ομοσπονδίας Εργαζομένων Υπουργείου Πολιτισμού):** Σας ευχαριστώ πολύ, κύριε Πρόεδρε, για την ενημέρωση που μας κάνετε, γιατί από το Υπουργείο δεν την έχουμε. Προσωπικά θα την θέλαμε, αλλά δεν την έχουμε. Αιφνιδιαζόμαστε, γιατί έχουμε ζητήσει συναντήσεις για αυτά που προανέφερα, για να μπορούμε να εκφέρουμε άνετα την άποψή μας και τη γνώμη μας. Δε γίνεται δυστυχώς, απ' ό,τι βλέπω και θα ξαναβρεθούμε κατευθείαν στην ίδια αίθουσα, για να ξαναπούμε πράγματα που έπρεπε να είχαμε συνεννοηθεί ως οφείλουμε από τη θεσμική θέση των συνδικαλιστικών φορέων και του Υπουργείου μας. Δεν γίνεται, καλώς, θα αναμείνουμε.

Σχετικά με το συγκεκριμένο νομοσχέδιο, καταρχήν δεν παραβιάζουμε καμία πόρτα ανοιχτή, ό,τι γίνεται σήμερα είναι αποφάσεις συνεδρίων της ομοσπονδίας μας και η τακτοποίηση του ταμείου αλληλοβοήθειας. Θυμίζω σε όλους τους παρευρισκόμενους, ότι αυτό ξεκίνησε το 2014, γιατί τότε σε συνεννόηση με την τότε πολιτική ηγεσία του Υπουργείου Πολιτισμού και Αθλητισμού, τον κ. Τασούλα, τον κ. Ανδριανό και την κυρία Μενδώνη, μπήκε στον οργανισμό του Υπουργείου Πολιτισμού ο παιδικός σταθμός και αμέσως μετά, σε ένα μήνα, σε συνεννόηση με τον κ. Τασούλα, υπήρχε και η τακτοποίηση του οργανισμού του νέου μουσείου Ακρόπολης, κατόπιν απαιτήσεως του συνδικάτου. Αυτά για την ιστορία.

Ας πάμε στο σήμερα, που για εμάς έχει αργήσει τέσσερα χρόνια και παρόλο, που υπήρχαν δεσμεύσεις ότι θα τελειώναμε γρήγορα, έστω και τώρα έρχεται στην Βουλή. Είμαστε στην ευχάριστη θέση να βλέπουμε τις προτάσεις μας, να γίνονται πράξη. Υπάρχουν και πολλές διαφωνίες, όμως. Ας τα πάρουμε με τη σειρά και να ξεκινήσουμε με το νέο οργανισμό του Μουσείου. Εννοείται, ότι το πρώτο μέλημα που πρέπει να κάνει η Κυβέρνηση και η Βουλή είναι η κατάργηση του ΟΑΝΜΑ, του Οργανισμού Ανέγερσης Μουσείου Ακροπόλεως. Διαφωνούμε για τις προσωποπαγείς θέσεις, καθότι υπάρχει οργανόγραμμα και κατά την άποψή μας, πρέπει να ενταχθούμε στον Οργανισμό του νέου Μουσείου Ακροπόλεως, αμέσως μετά τη νομοθετική ρύθμιση.

Θέλετε να αναβαθμίσετε τον το νέο οργανισμό του νέου Μουσείου Ακροπόλεως; Πολύ ευχαρίστως να μπούμε στη συζήτηση, όμως οι εργαζόμενοι αυτοί δεν πρέπει να παραμείνουν σε προσωποπαγείς θέσεις. Η άποψη του Συνδικάτου είναι, ότι πρέπει να καταλάβουν μόνιμες οργανικές θέσεις.

Δεύτερον, για την τακτοποίηση του Ταμείου Αλληλοβοηθείας Εργαζομένων, προφανέστατα συμφωνούμε όσον αφορά την τακτοποίηση των εργαζομένων, ήταν βασικό μας μέλημα και βασικό μας αίτημα, ακόμη και στις κινητοποιήσεις πέρυσι τον Φεβρουάριο 2018, με την κατάληψη των γραφείων του Ταμείου Αλληλοβοηθείας. Ήταν ένα από τα βασικότερα αιτήματά μας, γι’ αυτό είμαστε σε μεγάλη χαρά σήμερα που γίνεται πράξη, αλλά τακτοποιούνται και αυτοί σε προσωποπαγείς θέσεις. Διαφωνούμε και σε αυτό, καθότι και στο οργανόγραμμα του Οργανισμού του 2014 και το 2018 υπάρχουν οι προβλεπόμενες κενές οργανικές θέσεις, που πρέπει και εκεί να τοποθετηθούν οι εργαζόμενοι και να μην εγκλωβίζουμε κενές οργανικές θέσεις σε οργανογράμματα, γιατί πολύ σωστά μπορεί να βρεθούμε και να κατηγορηθούμε ότι καλύπτονται δύο διαφορετικές θέσεις και οι κενές οργανικές θέσεις, αλλά και οι προσωποπαγείς θέσεις να υπάρχουν. Σε εν ευθέτω χρόνο αμέσως μετά από το νομοθέτημα, ευελπιστούμε σε νέα νομοθετική ρύθμιση, οι ίδιοι να τοποθετηθούν σε κενές οργανικές θέσεις που υπάρχουν και προβλέπονται κατά απαίτηση του συνδικαλιστικού κινήματος στον Οργανισμό του Υπουργείου Πολιτισμού και το 2014 και το 2018.

Ας μπούμε στην ουσία όμως, γιατί άκουσα και διάβασα πάρα πολλά χθες και από τον κ. Υφυπουργό και από τον κ. Μπαλτά και από διάφορα άλλα Κόμματα.

Να δούμε αν διορθώνεται, κατά την άποψη της πολιτικής ηγεσίας του Υπουργείου Πολιτισμού, η λεγόμενη «συνδιαλλαγή με τους συνδικαλιστικούς Φορείς» ή αν γινόταν συνδιαλλαγή;

Το Ταμείο Αλληλοβοήθειας των Εργαζομένων, αγαπητέ μου Πρόεδρε, είναι κατάκτηση των εργαζομένων- και το έχουμε πει με όλη μας την δυνατή φωνή και τους αγώνες μας- από το 1995-1996, όχι από το 2002. Το 2002 υπήρχε συγκεκριμένη νομοθετική ρύθμιση που αναφερόταν σαν «μόρφωμα». Έχω πει πολλάκις- με γιώτα, όχι με ήτα, γιατί είναι και της μοδός ο κ. Πολάκης, να το ξεχωρίσουμε και να μην μπούμε σε αυτή την κουβέντα- ότι το 2002 έγινε κινητοποίηση εργαζομένων, που εξανάγκασε τότε την Κυβέρνηση, τον ιδρώτα και το αίμα των εργαζομένων στους αρχαιολογικούς χώρους και στα μουσεία, να μπορούν να αποδίδονται αυτά, που κατά την άποψη τη δική μας, του Συνδικαλιστικού Κινήματος, πρέπει να αποδίδονται στους εργαζόμενους. Αυτή ήταν η συμφωνία η δική μας.

Δυστυχώς δεν μπορούσε να έχει γίνει συλλογική διαπραγμάτευση, απαγορευόταν στο Δημόσιο τότε- για όποιον το ξέρει και το θυμάται, δεν μπορούσε να γίνει- και υπήρχε συλλογική συμφωνία μέσω συγκεκριμένου νομοθετήματος, που λεγόταν Ταμείο Αλληλοβοήθειας Εργαζομένων στο Υπουργείο Πολιτισμού. Συγκεκριμένα υπήρχαν διαδικασίες, συγκεκριμένο τίμημα το οποίο έπρεπε να αποδίδεται από το Ταμείο Αρχαιολογικών Πόρων και Απαλλοτριώσεων στους εργαζόμενους. Όλα τα υπόλοιπα περιττεύουν και θα τα δούμε στην πορεία.

Σήμερα όμως, με το συγκεκριμένο νομοθέτημα, αυτό που μέχρι πρότινος κατηγορηθήκαμε και μάλιστα, το αντίστοιχο «μόρφωμα»- γιατί είπα να είμαστε προσεκτικοί- το εφάρμοσε και ο Πρόεδρος της Δημοκρατίας, ο κ. Παυλόπουλος, στο Υπουργείο Διοικητικής Ανασυγκρότησης, γι' αυτό όταν λέμε «μορφώματα» να είμαστε συγκεκριμένοι και προσεκτικοί στις αναφορές μας, εκτός άμα διαφωνούμε και με τον Πρόεδρο της Δημοκρατίας, που ήταν τότε Υπουργός Διοικητικής Ανασυγκρότησης- και μπορείτε κάλλιστα να το δείτε- και εμείς είχαμε πει στη συζήτηση με όλες τις πολιτικές ηγεσίες - και της συγκεκριμένης Κυβέρνησης- για οποιαδήποτε αλλαγή θέλουν να υπάρξει, και για ποσοστά και για κανονισμό λειτουργίας και διαδικασίες. Δεν εισακουστήκαμε ποτέ, παρά φτάσαμε σε αυτή την κατάσταση.

Με το συγκεκριμένο, το «μόρφωμα» αλλάζει;

 Όχι, παραμένει το ίδιο.

Τι αλλάζει όμως;

Αλλάζει η χρηματοδότηση. Δεν υπάρχει το 1,5% το οποίο ίσχυε. Θα μπορεί, μέσω του Ταμείου Αρχαιολογικών Πόρων και Απαλλοτριώσεων, να δίνεται το 40% στο Υπουργείου Πολιτισμού- και δη στον Υπουργό- μόνο και να το διαχειρίζεται μόνος του. Δηλαδή, εάν τα έσοδα του ΤΑΠ φέτος είναι περίπου στα 130 εκατ. ευρώ, θα μπορεί ένας Υφυπουργός ή ένας Υπουργός, να παίρνει το αντίστοιχο, τα 60 εκατ. ευρώ, όχι μόνο για το Ταμείο Αλληλοβοήθειας, αλλά να δίνει ο ίδιος, μόνος του, ότι επιθυμεί.

Αλλάζει, το να μπορέσει να βάζει μόνος του τη διοίκηση στο Ταμείο Αλληλοβοήθειας;

Όχι, ο ίδιος πάλι την επιλέγει.

Τι αλλάζει; Δεν δίνει δικαιώματα βέτο στο Δ.Σ. για αλλαγές που μπορεί να κάνει ο ίδιος ο Υπουργός. Ο ίδιος μόνο αποφασίζει, χωρίς κανένα ενδοιασμό απέναντι στο Δ.Σ. που ορίζει.

Αλλάζει, να μπορεί να μπαίνει ίδια ο διευθυντής;

Όχι, ο ίδιος πάλι τον ορίζει.

Λοιπόν, τι ακριβώς αλλάζει προς το καλύτερο;

Τίποτε απολύτως, προς το χειρότερο αλλάζει. Δεν αλλάζει απολύτως τίποτα, παρά χειροτερεύει και αυτή η περιβόητη «συνδιαλλαγή», που άκουσα πολλές φορές στην αίθουσα να λέγεται, θα είναι στο μέγιστο. Δηλαδή, θα καλείται ένα Δ.Σ., που ορίζει ο Υφυπουργός, μαζί με το Συνδικαλιστικό Κίνημα, που συμμετέχει με τους αιρετούς εκπροσώπους στο Δ.Σ., να παρακαλάμε έναν Υπουργό τι χρήματα θα μας δώσει και να αλλάζει κατά το δοκούν και τον κανονισμό λειτουργίας, αλλά και αυτά τα οποία θα θέλει να δώσει ως χρήματα, στο συγκεκριμένο Ταμείο Αλληλοβοήθειας.

Εμείς ζητάμε, εδώ και τώρα, να μην μπει αυτή η αλλαγή, να δούμε σε πλήρη συνεννόηση μεταξύ μας, όπως ξεκινήσαμε, την κουβέντα- και με τον κ. Ξυδάκη το λέγαμε και με τον κ.Μπαλτά που κάθεται μπροστά μου και μπορεί να το βεβαιώσει και με την κυρία Κονιόρδου και με την κυρία Ζορμπά. Αυτό συζητάμε εδώ και τώρα.

Με το ύψος για την Δήλο διαφωνούμε. Στο 50% του μισθού που προϋπήρχε πριν το 2011 και το ενιαίο μισθολόγιο, που ήρθε και το έκοψε οριστικά και για όχι για έναν χρόνο, γιατί έχουμε και εποχιακές ανάγκες, που μπορούμε να προσελκύσουμε κόσμο για οκτώ μήνες να μπορεί να δουλέψει εκεί.

Δεύτερον, διαφωνούμε πλήρως με την ανανέωση ενός ακόμη έτους των εργαζομένων στο Φεστιβάλ Αθηνών. Αυτή η διαδικασία να σταματήσει. Εδώ και τώρα μόνιμες θέσεις. Οι εργαζόμενοι έχουν πάρα πολλά χρόνια στον φορέα, να αναγνωριστεί πλήρως η προϋπηρεσία τους και να νομιμοποιηθούν στο Φεστιβάλ Αθηνών.

Όσον αφορά τα όλα τα υπόλοιπα, εφόσον μου δοθεί ο λόγος, έχω να κάνω κάποιες επισημάνσεις και για τα εκτός έδρας των συναδέλφων, που έχουν μείνει υπηρεσίες, όπως τα Ιόνια νησιά. Πρέπει και αυτά να μπορούν σε αυτή τη ρύθμιση. Σας ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Τον λόγο έχει ο κ. Στεργίου.

**ΘΑΜΑΣΗΣ ΣΤΕΡΓΙΟΥ (Πρόεδρος του Δ.Σ. Ταμείου Αλληλοβοήθειας Υπαλλήλων Υπουργείου Πολιτισμού):** Θα ήθελα να ξεκινήσω τη τοποθέτησή μου με το πότε οριστήκαμε και για ποιο λόγο οριστήκαμε και τι αναλάβαμε.

Τον Νοέμβριο του 2017, οριστήκαμε νέο Διοικητικό Συμβούλιο στο Ταμείο Αλληλοβοήθειας. Βρήκαμε στο Ταμείο μία Έκθεση Πραγματογνωμοσύνης που έλεγε, ότι υπήρχε κακοδιαχείριση στο Ταμείο Αλληλοβοήθειας. Αυτή η Έκθεση, έγινε στην πορεία ένα πόρισμα, το οποίο, ουσιαστικά ήταν το ίδιο με την Έκθεση. Άρα, είχαμε διαπιστωμένα μία κακοδιαχείριση. Τι έπρεπε να κάνουμε;

Έπρεπε να διορθώσουμε αυτή την κατάσταση και νομίζω ότι παλέψαμε και πετύχαμε αρκετά πράγματα σε αυτό. Στην πορεία διαπιστώσαμε ότι το Ταμείο Αλληλοβοήθειας, το οποίο είχε στην αρμοδιότητά του έναν βρεφονηπιακό σταθμό, κάποιες κατασκηνώσεις και αλληλοβοήθεια, ότι δεν χρειαζόταν τόσα υπερβολικά ποσά για να λειτουργήσει. Ποιος ήταν ο λόγος, λοιπόν, που αυτά τα ποσά διατίθεντο;

Διατίθεντο, λοιπόν, αυτά τα ποσά για πράγματα, τα οποία, εμείς δεν μπορούσαμε να ελέγξουμε. Για τον λόγο αυτό, προσπαθήσαμε όλοι μαζί, με τη διοίκηση, με την κυβέρνηση και το Υπουργείο Πολιτισμού, να βρούμε μια καινούργια λύση για τον χειρισμό του Ταμείου Αλληλοβοήθειας. Αυτή η καινούργια λύση, έλεγε ότι έπρεπε να μεταβιβάσουμε τον βρεφονηπιακό σταθμό, αλλά και τις κατασκηνώσεις, δηλαδή, τα χρήματα που δίνονταν, στο Υπουργείο Πολιτισμού να τα διαχειριστεί και το Ταμείο Αλληλοβοήθειας να πάρει ένα χαρακτήρα, ο οποίος θα ήταν, πράγματι, αλληλοβοήθειας. Αλληλοβοήθεια για να υπάρχει, όμως, πρέπει να υπάρχει και η χρηματική βοήθεια από το Υπουργείο, αλλά όχι τόσο μεγάλη, αλλά και η συνεισφορά των εργαζομένων. Για αυτό συνεισφέρουμε στο σχέδιο νόμου, ώστε να αναλάβει το Υπουργείο, πλέον και τον βρεφονηπιακό σταθμό, αλλά και τους υπαλλήλους που υπήρχαν μέχρι τώρα, γιατί ήταν άνθρωποι, οι οποίοι δούλευαν από πέντε - έξι χρόνια μέχρι είκοσι χρόνια στο Ταμείο Αλληλοβοήθειας.

Συμφωνούμε, λοιπόν, με την εισήγηση που γίνεται και είμαστε στη διάθεσή σας για ό,τι θέλετε.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Τον λόγο έχει η κυρία Ζαφείρη.

**ΟΛΓΑ ΖΑΦΕΙΡΗ (Πρόεδρος του Συλλόγου Γονέων και Κηδεμόνων του Παιδικού Σταθμού του Υπουργείου Πολιτισμού):** Καλημέρα και από εμάς, κύριε Πρόεδρε της Επιτροπής, κύριε Υφυπουργέ, κυρίες και κύριοι βουλευτές και εκπρόσωποι φορέων, ευχαριστούμε για την πρόσκληση στη σημερινή συζήτηση.

Από πλευράς του Συλλόγου Γονέων και Κηδεμόνων του Παιδικού Σταθμού του Υπουργείου Πολιτισμού, πλέον, θα θέλουμε να εκφράσουμε τη θετική στάση μας για το σχέδιο νόμου.

Ο παιδικός σταθμός του Υπουργείου τυπικά ιδρύεται, ουσιαστικά συνεχίζει την λειτουργία του υπό την ευθύνη και την εποπτεία, πλέον, του Υπουργείου Πολιτισμού δια του αυτοτελούς τμήματος παιδικού σταθμού.

Με αυτό τον τρόπο διασφαλίζεται η διαφάνεια και ο έλεγχος των διαδικασιών χρηματοδότησης βάσει του δημόσιου λογιστικού και των ελεγκτικών μηχανισμών του δημοσίου.

Ο κοινωνικός χαρακτήρας λειτουργίας του υπηρετείται αποτελεσματικότερα με την υπαγωγή του σε μια δημόσια δομή. Ο Σύλλογος μας εκφράζει την ευαρέσκεια του για την πρόβλεψη ένταξης των εργαζομένων του Παιδικού Σταθμού σε προσωποπαγείς θέσεις του ΥΠΟΑ, καθώς οι εργαζόμενοι και οι εργαζόμενες του Παιδικού Σταθμού έχουν προσφέρει κάτι παραπάνω από εργατοώρες και τυπική εργασία για να λειτουργεί ο Παιδικός Σταθμός υποδειγματικά από άποψη παρεχόμενου εκπαιδευτικού έργου.

Η διασφάλιση μόνιμης εργασίας για αυτούς αποτελεί προϋπόθεση για την συνέχιση του έργου τους, καθώς απαλλάσσονται από το καθεστώς εργασιακής ανασφάλειας που προηγήθηκε. Επίσης, θεωρούμε ότι θα πρέπει να διασφαλιστεί η απρόσκοπτη λειτουργία του Παιδικού Σταθμού κατά το μεταβατικό διάστημα υπαγωγής του σε διαδικασίες διαχείρισης βάσει του δημόσιου λογιστικού.

Ο κανονισμός προμηθειών του Παιδικού Σταθμού που αναμένεται θα πρέπει να υπηρετεί αυτή την ανάγκη και να διασφαλίζει ότι η ποιότητα των παρεχόμενων υπηρεσιών θα είναι υψηλή. Θεωρούμε δίκαιη την κάλυψη των αναγκών βρεφικής και προσχολικής φροντίδας για όλα τα παιδιά των υπαλλήλων του Υπουργείου Πολιτισμού και Αθλητισμού που το αιτούνται. Αυτό θα μπορούσε να επιτευχθεί με την αξιοποίηση κτιρίων στην περιοχή της Πλάκας ιδιοκτησίας ΥΠΟΑ, για την επέκταση του Παιδικού Σταθμού, ώστε να καλυφθεί το σύνολο των αναγκών για την Αθήνα και με τη θεσμοθέτηση σχετικού βοηθήματος για τους συναδέλφους - συναδέλφισσες που ζουν στην επαρχία. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Παναγόπουλος.

**ΠΑΝΑΓΙΩΤΗΣ ΠΑΝΑΓΟΠΟΥΛΟΣ (Πρόεδρος του Συλλόγου Εργαζομένων του Οργανισμού Ανέγερσης Νέου Μουσείου Ακρόπολης (ΣΕΟΑΝΜΑ)):** Ευχαριστώ, κύριε Πρόεδρε. Εδώ και χρόνια υπάρχει αίτημα των εργαζομένων του Μουσείου της Ακρόπολης για τη μεταφορά του προσωπικού και βλέπουμε σήμερα, να υλοποιείται.

Αυτή τη στιγμή, στο Μουσείο της Ακρόπολης εργαζόμαστε 130 εργαζόμενοι διαφόρων ειδικοτήτων και εξυπηρετούμε τις πάγιες και διαρκείς ανάγκες του Μουσείου από το 2009 μέχρι και σήμερα. Επιθυμούμε και θεωρούμε ότι η μεταφορά αυτή μετά από τόσα χρόνια είναι δίκαιη, γιατί, όλος αυτός ο κόσμος έχει δώσει πραγματικά τη ζωή του για να φέρει το Μουσείο εδώ που έχει έρθει, μαζί με όλους, φυσικά και με τη διοίκηση.

Θεωρώ ότι είναι ένα δίκαιο αίτημα των εργαζομένων και δεν θα ήθελα να αναφερθώ σε κάτι άλλο. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Αρέστης.

**ΘΕΟΔΩΡΟΣ ΑΡΕΣΤΗΣ (Αντιπρόεδρος του Πανελλήνιου Συλλόγου Αρχαιοφυλάκων ΙΕΚ):** Ευχαριστώ, κύριε Πρόεδρε. Ευχαριστώ για την πρόσκληση και χαίρομαι πάρα πολύ, γιατί βλέπω αρκετούς συναδέλφους, φίλους, ακόμα και Καθηγητές μου.

Θα ήθελα να διευκρινίσω ότι είμαι και Πρόεδρος του Νομού Ηλείας στην ειδικότητα των Φυλάκων με ΙΕΚ. Αυτή τη στιγμή βρίσκομαι εδώ, μετά από παρότρυνση των Συλλόγων του Νομού Ηλείας, Αχαΐας και Αργολίδας και το θέμα που αφορά εμάς είναι ότι δίκαια θα πρέπει να ανταμειφθούν και να παραμείνουν στις θέσεις τους, όπως ειπώθηκε και από τους οι άλλους εκπροσώπους προηγουμένως.

Εμείς, όμως, από το 2003 που ιδρύθηκε η ειδικότητα, είναι η μοναδική πλέον στην ελληνική επικράτεια από το 1830 που ξεκίνησε να ιδρύεται το ελληνικό κράτος, που έχουμε έναν τίτλο «Πιστοποιημένοι Αρχαιοφύλακες» με υπογραφή του ελληνικού κράτους, του Υπουργείου Παιδείας και συνηγορώντας και το Υπουργείο Πολιτισμού, διότι, από τη στιγμή που ξεκίνησε να ιδρύεται η Σχολή και να βγαίνουν οι πιστοποιημένοι όλες οι προκηρύξεις πλέον, βγαίνουν με κάποια κριτήρια.

Επιθυμούμε καμία πρόσληψη μόνιμου προσωπικού στη θέση της φύλαξης χωρίς τυπικά προσόντα. Τα τυπικά προσόντα, θα τα δώσω και στην Επιτροπή. Αυτή τη στιγμή έχω μπροστά μου μια προκήρυξη του Μουσείου Ακρόπολης, την πρόσφατη, που έχει τα τυπικά προσόντα. Δεν χρειάζεται να τα διαβάσω, τα γνωρίζουν όλοι.

Δεν έχουμε αντιπάθεια ή αντιπαλότητα με κανένα συνάδελφο από αυτούς που εργάζονται, όλοι μεροκάματο θέλουμε. Είναι φίλοι, συγγενείς, αδέλφια, ξαδέλφια και ό,τι άλλο, αλλά τυπικά προσόντα.

Καλό είναι, όπως είπαν και οι προλαλήσαντες, να τακτοποιηθεί και ο οργανισμός γιατί ταλαιπωρεί τον κόσμο για αρκετά χρόνια, αλλά οι συγκεκριμένες 85 θέσεις φύλαξης μουσείου θα πρέπει να καλυφθούν μόνο από πιστοποιημένους φύλακες.

Οι συνάδελφοι αυτοί, που τους θεωρώ συναδέλφους και τους μόνιμους, εμείς είμαστε συμβασιούχοι, εγώ 11 χρόνια, όπως και αρκετοί από τους 1800 πιστοποιημένους, να τοποθετηθούν σε κάποια άλλη θέση, να μεταταγούν, να τοποθετηθούν, δεν είμαι νομικός δεν γνωρίζω ή να απορροφηθούν σε άλλον φορέα.

 Όχι, όμως, στην ανεργία. Το τονίζω αυτό και κανένας στην ανεργία.

Δεν μπορεί να έχουμε δύο μέτρα και δύο σταθμά, όπως και στην αιτιολογική έκθεση που υπάρχει εδώ, στο άρθρο 3, η τροποποίηση λέει «με το άρθρο 3 ορίζονται τα απαιτούμενα τυπικά προσόντα για την πλήρωση των κενών οργανικών θέσεων του προσωπικού που είναι απαραίτητο για την ομαλή λειτουργία του παιδικού σταθμού».

Στο άρθρο 7 παράγραφος 4, αναφέρει ότι «οι εργαζόμενοι που έχουν τα νόμιμα προσόντα υποβάλλουν αίτηση με όλα τα απαιτούμενα δικαιολογητικά στην αρμόδια υπηρεσία του Υπουργείου Πολιτισμού και Αθλητισμού, η οποία και προβαίνει στον έλεγχο των ανωτέρω δικαιολογητικών και τα υποβάλει στο ΑΣΕΠ».

Αυτό ζητάμε σαν πιστοποιημένοι αρχαιοφύλακες. Από τη στιγμή που ξεκίνησε ο θεσμός της φύλαξης κατέχουμε ένα τίτλο. Ζητάμε αυτός ο τίτλος να αξιοποιηθεί, αλλιώς η ειδικότητα θα πρέπει να καταργηθεί. Έτσι θα το πω εγώ.

Ένας πρώην υφυπουργός αθλητισμού, τυγχάνει να είναι και καθηγητής μου, σε μία συζήτηση για τα επαγγελματικά δικαιώματα των ΕΠΑΛ, είχε πει και υπάρχει στα αρχεία, ότι το απολυτήριο του λυκείου είναι σαν τις χαρτοπετσέτες.

Αυτό θέλουμε να κάνουμε και με το ΙΕΚ;

Με συγχωρείτε πάρα πολύ.

Είναι εδώ και ο πρόεδρος του μουσείου, εάν το λέω σωστά, που είπε ότι οι συνάδελφοι εκεί είναι πλήρως καταξιωμένοι να ανταπεξέλθουν σε περιστατικά έκτακτα.

Δεν διαφωνούμε αλλά οι μοναδικοί πλέον πιστοποιημένοι για έκτακτα περιστατικά, πρώτες βοήθειες και όλα τα υπόλοιπα, είναι μόνο οι πιστοποιημένοι ΙΕΚ. Έχουν παρακολουθήσει πάνω από 40 μαθήματα, έχουν κάνει διετή φοίτηση αντίστοιχη των πανελληνίων και δεν μπορούμε να τους πετάμε στο καλάθι.

Είπαμε, όχι στην ανεργία κανένας συνάδελφος. Μπορούμε να προχωρήσουμε. Επίσης, ο ιδρώτας, που είπαν κάποιοι προλαλήσαντες, να μην πάει χαμένος για κανέναν εργαζόμενο. Όλοι οι εργαζόμενοι, το μόνο κριτήριο που έχουν είναι να πάνε το μεροκάματο στο σπίτι τους.

Γι' αυτό το στόχο αγωνιζόμαστε όλοι και γι' αυτό είμαστε εδώ. Εγώ, προσωπικά, έχω κάνει 400 χιλιόμετρα, έχω αφήσει τα παιδιά μου και αυτή τη στιγμή με παίρνουν τηλέφωνο από το σχολείο και δεν το σηκώνω, για να υπερασπιστώ ένα μεροκάματο.

Είμαι άνεργος, εγώ και άλλοι 1800. Όλοι αυτοί καλύπτουν πάγιες και διαρκείς ανάγκες, σωστά, για τον οργανισμό. Αυτή τη στιγμή, οι 1314 θέσεις που προκήρυξε το Υπουργείο, θα καλυφθούν μόνο από πιστοποιημένους. Από το 2009 και μετά, καλύπτονται μόνο από πιστοποιημένους.

Το ίδιο το Υπουργείο, με την πρόσληψη αυτών των εργαζομένων, των … ( δεν ακούγεται), βγάζει ανακοινώσεις ότι από αύριο, για παράδειγμα, διευρύνεται το ωράριο λειτουργίας των μουσείων και των αρχαιολογικών χώρων και λειτουργούμε με πλήρες ωράριο.

Εμείς δεν καλύπτουμε πάγιες και διαρκείς ανάγκες;

Κάποιοι που ήταν με προγράμματα STAGE, προγράμματα μαθητείας, κάλυπταν πάγιες και διαρκείς ανάγκες;

Με συγχωρείτε, δύο μέτρα και δύο σταθμά.

Ευχαριστώ πάρα πολύ και συγγνώμη για τον τόνο μου.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ πολύ, το λόγο έχει ο κ. Γιάννης Μαυρικόπουλος, Πρόεδρος της Πανελλήνιας Ένωσης Υπαλλήλων Φυλάξεως Αρχαιοτήτων.

**ΓΙΑΝΝΗΣ ΜΑΥΡΙΚΟΠΟΥΛΟΣ (Πρόεδρος της Πανελλήνιας Ένωσης Υπαλλήλων Φυλάξεως Αρχαιοτήτων):** Καλημέρα σας, ευχαριστώ πάρα πολύ και εγώ για την πρόσκληση, χαιρετίζω τους εκπροσώπους Βουλευτές, Υπουργούς και όλα τα στελέχη και τους συνδικαλιστές και τους συναδέλφους, εγώ θα ήθελα να σταθώ σε δύο θέματα. Καταρχήν να τονίσω είμαι ο Πρόεδρος της Πανελλήνιας Ένωσης Υπαλλήλων Φυλάξεως Αρχαιοτήτων και τα μέλη μας είναι σε όλη την Ελλάδα, σε μουσεία, αρχαιολογικούς χώρους, μόνιμοι και αορίστου χρόνου. Είναι γνωστό το μεγάλο πρόβλημα φύλαξης το οποίο υπάρχει σε όλη την Ελλάδα.

Εκεί λοιπόν εμείς πάντα είχαμε ζήτημα και θέμα, να γίνονται προσλήψεις, τώρα, έχουμε στο νομοσχέδιο αυτό δύο θέματα που αφορούν εργαζόμενους. Το ένα αφού για το Νέο Μουσείο Ακρόπολης και το άλλο αφορά το Ταμείο Αλληλοβοήθειας, εμείς σαν συνδικάτα είμαστε πάντα υπέρ των εργαζομένων, θεωρούμε ότι οι εργαζόμενοι δεν μπορεί να είναι όμηροι και πρέπει κάποια στιγμή να λήγει η ομηρία τους. Αυτό νομίζω ότι γίνεται τώρα, αν γίνεται το άλφα ή το βήτα, έχει λιγότερο ενδιαφέρον, από το να γίνεται.

Εμείς λοιπόν που γνωρίζουμε πάρα πολύ καλά τη λειτουργία των δημοσίων μουσείων και τη λειτουργία του Νέου Μουσείου Ακρόπολης, καταλαβαίνουμε πάρα πολύ καλά το εξειδικευμένο προσωπικό που βρίσκεται εκεί και το οποίο έχει κάνει το Νέο Μουσείο Ακρόπολης, πράγματι να είναι ένα τα καλύτερα Μουσεία στον κόσμο. Θεωρούμε όμως πως αυτό, το μεγάλο ρόλο το έχουν παίξει οι εργαζόμενοι. Όλοι οι εργαζόμενοι, οι οποίοι είναι από φυλακές, συντηρητές, αρχαιολόγοι, προσωπικό υποδοχής, τα πάντα.

Θεωρούμε λοιπόν σωστή αυτή η ρύθμιση, αυτό είναι το πρώτο, το δεύτερο, αφορά το Ταμείο Αλληλοβοήθειας και εκεί οι εργαζόμενοι είναι πάρα πολλά χρόνια, έχουν εμπειρία και τώρα καλούνται να τοποθετηθούν στο Υπουργείο Πολιτισμού σαν μόνιμοι υπάλληλοι και ορθώς γίνεται κι αυτό. Προσωπικά όμως έχω μια αμφιβολία, για το κατά πόσον το νομοσχέδιο, το οποίο θα βάλει τον παιδικό σταθμό στο Υπουργείο Πολιτισμού, μέσα σ' ένα δημόσιο δηλαδή, να δούμε το πώς θα λειτουργήσει, μήπως αυτό τελικά είναι τροχοπέδη στη λειτουργία του.

Καθώς μέχρι τώρα η λειτουργία του ήταν καλή, δεν υπεισέρχομαι εγώ σε θέματα δικαιοσύνης, αυτά θα τα βρει η Δικαιοσύνη, εγώ μιλώ για τη λειτουργία του παιδικού σταθμού. Θεωρούμε ότι ήταν καλή, ήταν πρότυπος παιδικός σταθμός και ικανοποιούσε πράγματι τις ανάγκες των εργαζομένων σε αυτό. Συμφωνώ ότι θα πρέπει να γίνουν περαιτέρω παιδικοί σταθμοί, κάτι το οποίο ακούστηκε, φυσικά και συμφωνούμε, αλλά έχω μια αμφιβολία για το κατά πόσον θα μπορεί να λειτουργήσει μέσα στο δημόσιο ένας παιδικό σταθμός ως πρότυπος, ο οποίος έχει ιδιαιτερότητες και χρειάζεται κάποια στάνταρ.

Όσον αφορά το θέμα της Δήλου, θέλω να πω ότι είναι πολύ μικρό το επίδομα, να αναφέρω πως εάν ένας εργαζόμενος, σαν αρχαιοφύλακάς πάει στην Δήλο, αμέσως - αμέσως ένα ταξίδι να κάνει στην Αθήνα για να δει την οικογένειά του, πάνε τα 220 ευρώ, που είναι τα καθαρά χρήματα τα οποία είναι να παίρνει. Θεωρούμε ότι παλαιά ρύθμιση η οποία υπήρχε και καταργήθηκε, η οποία έλεγε, το 50% του μισθού συν συνταξιοδοτικά ένα συν ένα χρόνο, ήταν αυτά τα οποία κάλυπταν και γι' αυτό πάντοτε εκεί είχαμε υπαλλήλους.

Ενώ τώρα, εδώ και πάρα πολλά χρόνια, υπαλλήλους δεν έχουμε. Ξέρετε πολύ καλά ότι το χειμώνα η Δήλος κλείνει, δεν έχει προσωπικό. Έχει αυτή την στιγμή έναν αρχαιοφύλακα. Θεωρώ, λοιπόν, ότι πρέπει να βελτιωθεί αυτό, για να μπορέσουμε να αυξήσουμε το ενδιαφέρον των εργαζομένων για να πάνε στην Δήλο, εκεί οι συνθήκες είναι πολύ άσχημες, το γνωρίζετε, και επειδή αυτή τη στιγμή μας παρακολουθούν όλοι εργαζόμενοι και από το Ταμείο Αλληλοβοήθειας και του Νέου Μουσείου Ακρόπολης, θα ήθελα να σας πω, ας βάλουμε ένα τέλος στην βάσανο αυτών των εργαζομένων. Ας μην τους βασανίζουμε άλλο. Ευχαριστώ πάρα πολύ, εάν χρειασθεί θα επανέλθω.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ πολύ, το λόγο έχει ο κ. Παναγιώτης Σταθουλόπουλος, Προέδρος του Συλλόγου Υπαλλήλων Ταμείου Αρχαιολογικών Πόρων και Απαλλοτριώσεων.

**ΠΑΝΑΓΙΩΤΗΣ ΣΤΑΘΟΥΛΟΠΟΥΛΟΣ (Προέδρος του Συλλόγου Υπαλλήλων Ταμείου Αρχαιολογικών Πόρων και Απαλλοτριώσεων):** Ευχαριστώ πάρα πολύ, κύριε Πρόεδρε, για την πρόσκληση της σημερινής διαδικασίας, θα ήθελα να επικεντρωθώ σε τρία σημεία μόνο, τα υπόλοιπα καλύφθηκαν ήδη από τον συνδικαλιστικό χώρο του Υπουργείου Πολιτισμού. Το πρώτο είναι το εξής, σε σχέση με το Ταμείο Αλληλοβοηθείας, έχουμε ακούσει πάρα πολλά, έχουν γραφτεί πάρα πολλά σε εφημερίδες, κάποιες φορές μάλιστα ο τύπος έχεις σπεύσει να αναγγείλει το τι θα συμβεί σε 15 ημέρες, υπάρχουν δημοσιεύματα τα οποία είναι καταγεγραμμένα, όπου κάποια εφημερίδα γράφει ότι θα γίνει αυτό σε 15 ημέρες και σε 15 ημέρες γίνεται.

Θέλω να πω, λοιπόν το εξής. Οι συνδικαλιστικές ηγεσίες, είναι παγκοίνως γνωστό, τις αξιολογούν και τις κρίνουν οι εργαζόμενοι ούτε οι πολιτικές ηγεσίες των υπουργείων ούτε τα κόμματα. Το μόνο που προσπαθούν να κάνουν τα κόμματα ή οι πολιτικές ηγεσίες, είναι να τις ελέγξουν, αν μπορέσουν. Άρα, σε ό,τι αφορά το κομμάτι παροχής κοινωνικής, μέσα από ένα ταμείο αλληλοβοήθειας, μέσα από ένα παιδικό σταθμό, μέσα από μία κατασκήνωση, μέσα από κάτι που θεωρείται ότι είναι κατάκτηση, ο συνδικαλιστής λογοδοτεί στον συνάδελφό του εργαζόμενο και αν υπάρχουν θέματα δικαιοσύνης, διότι εκτιμώ ότι υπάρχουν ένθεν και ένθεν και επειδή αυτή τη στιγμή δεν έχουμε κάποια καταδικαστική απόφαση, οριστική και αμετάκλητη, ας το αφήσουμε έξω αυτό το τοπίο, όχι γιατί δεν συμφέρει εμάς τους συνδικαλιστές, διότι αυτό μπορεί να συμφέρει αυτούς που το επικαλούνται συνεχώς. Και θέλω να γίνω πολύ συγκεκριμένος. Εάν, λοιπόν, κάποιος συνδικαλιστής σε οποιοδήποτε φορέα έχει ασχοληθεί με αυτά, όχι όμως ως στοχοποίηση, δολοφονία χαρακτήρα, αλλά πράγματι έχει ασχοληθεί, θα βγει αυτό κάποια στιγμή και ξέρετε κάτι; Εκτιμούμε ότι εισαγγελείς υπήρχαν και χθες και σήμερα και θα υπάρχουν και αύριο. Άρα, λοιπόν, είναι ένα θέμα που δεν πρέπει να μπαίνει σε μία κουβέντα ενός νομοσχεδίου και να λέμε για σφιχτούς εναγκαλισμούς πολιτικών ηγεσιών με συνδικαλιστές, που τα παίρναν τα πιάναν και τα δίνανε. Θα το βρει αυτό η δικαιοσύνη.

Αυτό που θέλω να πω εγώ είναι το εξής. Πολύ σωστά γίνεται η μεταφορά του προσωπικού του παιδικού σταθμού στο Υπουργείο Πολιτισμού. Προβλεπόταν εξάλλου. Δεν είχε γίνει, γίνεται τώρα. Σωστά γίνεται. Πολύ σωστό είναι οι κατασκηνώσεις, που ήταν μία κοινωνική παροχή την οποία έπρεπε να παίρνουν οι συνάδελφοί μας των χιλίων, των οκτακοσίων ευρώ, για να πάνε το παιδί τους κατασκινωση περνάει μέσα από τα χρήματα του Ταμείου Αρχαιολογικών Πόρων. Και αυτό πολύ σωστό. Και ακούω το εξής -και άκουσα πριν και τον συνάδελφο Πρόεδρο του Ταμείου, που είμαστε και στη διοίκηση μαζί, γιατί εγώ είμαι το τελευταίο χρόνο στη διοίκηση του ταμείου- το ταμείο, λοιπόν, θα έχει μία διαδικασία χρηματοδότησης από τον εκάστοτε Υπουργό, όποτε θέλει και όσο θέλει και βεβαίως μετά μπορεί και το ίδιο να απευθύνεται στον κόσμο, στους συναδέλφους και να λέει «συνάδελφοι, βάζουμε από 3 ευρώ ο καθένας, να μαζέψουμε 50.000;». Μα, καλά, δεν χρειάζεται να υπάρχει Ταμείο Αλληλοβοηθείας για να γίνει αυτό και σήμερα μπορεί να γίνει. Τα σωματεία όλα στα καταστατικά τους έχουν τους κοινωνικούς σκοπούς. Μπορεί λοιπόν να πάω εγώ στο σωματείο του ΤΑΠΑ και να πω «συνάδελφοι, δίνουμε 5 ευρώ ο καθένας;». Μαζέψαμε, λοιπόν, 15.000 ευρώ. Όποιο Κοινωνικό πρόβλημα έχουμε και ζήτημα, θα το ενισχύουμε από το σωματείο. Άρα, ή θέλουμε να διατηρήσουμε κάτι ή δεν θέλουμε να διατηρήσουμε. Τα κακώς κείμενα έχουν ήδη δρομολογηθεί. Δόξα τω Θεώ έχουν γίνει την τελευταία τετραετία 7-8 εισαγγελικές παραγγελίες, υπήρχαν και κάποιες άλλες, θα γίνουνε κι άλλες, θα πάει αυτό στο δρόμο του, θα βρεθεί αυτό. Το υπόλοιπο σήμερα το κομμάτι; Εδώ νομίζω ότι εργαζόμενοι πρέπει να έχουν μία θέση τι συμβαίνει με αυτό το ταμείο. Θα το διατηρήσουμε πάλι ως ένωση φυσικών προσώπων, όπως ήτανε δηλαδή, που μπορεί να δημιούργησε το άλφα ή το βήτα κατά την άποψη κάποιων; Αυτό φαίνεται ότι έχουμε.

Το δεύτερο που θέλω να σταθώ, κύριε Πρόεδρε, είναι ότι βεβαίως υπάρχουν ποσά που διαχειρίστηκε το Ταμείο Αλληλοβοήθειας πολύ μεγάλα, αλλά δεν νομίζω ότι εμείς ως νέα διοίκηση στον ένα χρόνο τα έχουμε μικρύνει, διότι το Ταμείο Αλληλοβοήθειας είχε μία σειρά από δράσεις, τις οποίες προσπαθούμε να συνεχίσουμε και πρόσφατα κάναμε αμάν να πάρουμε την επιχορήγηση των 550.000 για να πληρώσουμε τους εργαζόμενους. 550.000, που είναι μία δόση. Άρα, λοιπόν, αυτό είναι ένα θέμα, το οποίο είναι πολύ συγκεκριμένο και κάποιος πρέπει να το δει συνολικά και έξω από το πρίσμα του εκμαυλισμού, του εναγκαλισμού και το οτιδήποτε. Πώς είναι αυτό το ταμείο και πώς έπρεπε να έχει γίνει.

Επίσης, για να κλείσω, κύριε Πρόεδρε, θέλω να αναφερθώ σε άλλο ένα θέμα. Βεβαίως ό,τι έχει σχέση με τακτοποίηση προσωπικού που αφορά είτε το μουσείο που άκουσα που το ανέπτυξαν οι συνάδελφοι οι άλλοι είτε το Ταμείο Αλληλοβοήθειας και με την έννοια ότι είμαι αυτή τη στιγμή στη διοίκηση του Ταμείου ως εκπρόσωπος της ομοσπονδίας, κανείς από μας δεν μπορεί να φέρει πρόσκομμα στο να μην προχωρήσει. Κανείς από μας δεν δικαιούται -μιλάω συνδικαλιστικά, χρησιμοποιώ ίσως πληθυντικό, το εννοώ- δεν μπορεί να βάλει κανένα ζήτημα, με την οποία διαφωνία έχει για τα υπόλοιπα ζητήματα, ούτως ώστε να μην τακτοποιηθούν άνθρωποι και να μη συνεχίσουν μία εργασιακή διαδικασία, τις εποχές των μνημονίων που είναι δύσκολη η ζωή μας, που είναι δύσκολα τα οικονομικά μας, να έχουν μία σταθερή εργασία και επειδή δουλεύουν κάποια χρόνια και επειδή έχουν προσφέρει κάποια χρόνια και επειδή αυτοί δεν φταίνε σε τίποτα στις διαμάχες που μπορεί να υπάρχουν μεταξύ πολιτικών ηγεσιών, μεταξύ συνδικαλιστικών ηγεσιών, τουλάχιστον αυτοί οι άνθρωποι να προχωρήσουν και να έχουν μία ηρεμία και μία ησυχία στη ζωή τους.

Ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Έκλεισε ο κύκλος των ομιλητών των εκπροσώπων των φορέων και μπαίνουμε στην διαδικασία των ερωτήσεων προς τους φορείς.

Το λόγο έχει ο Εισηγητής του ΣΥΡΙΖΑ, κ. Αριστείδης Μπαλτάς.

**ΑΡΙΣΤΕΙΔΗΣ ΜΠΑΛΤΑΣ (Εισηγητής του ΣΥΡΙΖΑ):** Δεν έχω ερώτηση κύριε Πρόεδρε.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει η Εισηγήτρια της ΝΔ, κυρία Κεφαλογιάννη.

**ΟΛΓΑ ΚΕΦΑΛΟΓΙΑΝΝΗ (Εισηγήτρια της ΝΔ):** Ευχαριστώ κύριε Πρόεδρε.

Θα ξεκινήσω με δύο ερωτήσεις που θέλω να θέσω προς τον Καθηγητή τον κ. Παντεμαρλή, ο οποίος έχει τον σεβασμό και την εκτίμηση όλων μας για τη συνολική προσφορά του στην διαδικασία της ανέγερσης και της λειτουργίας του νέου Μουσείου Ακρόπολης και το διεθνές κύρος και το υψηλό επίπεδο των πολιτιστικών υπηρεσιών του Μουσείου. Είναι άλλωστε έργα δικά του και των συνεργατών του.

 θα ήθελα να σας ρωτήσω κύριε Παντερμαλή, επειδή ο Οργανισμός Ανέγερσης νέου Μουσείου Ακρόπολης υπήρξε, επί σειρά ετών, μια οντότητα που λειτουργούσε εκτός δημόσιου λογιστικού σε αυτό το πλαίσιο, διασφάλιζε την ευελιξία και την άμεση υλοποίηση στρατηγικών αποφάσεων, με στόχο την αξιοσημείωτη απόδοση, όπως είπαμε, του νέου Μουσείου Ακρόπολης. Θεωρείτε ότι με τις ρυθμίσεις που εισάαγονται στο παρόν σχέδιο νόμου διασφαλίζονται τα ίδια υψηλά επίπεδα απόδοσης και λειτουργίας;

Επίσης, φαντάζομαι, κύριε Πρόεδρε, έχετε υπόψη σας ότι το 2014, ο τότε Υπουργός κ. Τασούλας είχε καταθέσει νομοσχέδιο, που περιελάμβανε και ρυθμίσεις για το Μουσείο Ακρόπολης και μάλιστα, είχε μια πολύ συγκεκριμένη διαδικασία για το πώς θα υπάρξει η μετάβαση. Έχουν περάσει τέσσερα χρόνια από τότε και θέλω να ξέρω, εάν εσείς, ως Πρόεδρος και διευθυντής του Μουσείου είχατε οχλήσει το Υπουργείο, προκειμένου να υλοποιηθεί κάτι, το οποίο είχε ήδη προετοιμαστεί από τις προηγούμενες πολιτικές ηγεσίες;

Θέλω να ρωτήσω, τόσο την Ομοσπονδία ΚΕΠΕΦΑ, όσο και τον σύλλογο των γονέων και κηδεμόνων για τον παιδικό σταθμό, γιατί, αυτό που ενδιαφερόμαστε όλοι είναι να διασφαλιστούν εργασιακά οι απασχολούμενοι στον παιδικό σταθμό. Εάν θεωρείτε, ότι όντως, από το νέο σχήμα που προκύπτει διασφαλίζεται αυτό και να μας πείτε, πόσοι εργαζόμενοι απασχολούνται, αυτή τη στιγμή, στον παιδικό σταθμό; Επίσης, πόσα παιδιά φιλοξενούνται και εάν έχετε κάποια στατιστικά στοιχεία για το πόσα ήταν μέχρι το 2014 και πόσα είναι σήμερα;

Θα ήθελα να ρωτήσω επίσης την Ομοσπονδία ΚΕΠΕΦΑ, εάν σας έχει ζητηθεί καταγραφεί και προτεραιοποίηση των αναγκών φύλαξης όλων των αρχαιολογικών χώρων και των μουσείων της επικράτειας, από τις αρμόδιες υπηρεσίες του Υπουργείου Πολιτισμού και Αθλητισμού. Και εδώ, θα το συνδυάσω με το άρθρο 10 του νομοσχεδίου, για το μηνιαίο επίδομα για τους αρχαιοφύλακες του αρχαιολογικού χώρου της Δήλου, εάν θεωρείτε ότι μόνο ο αρχαιολογικός χώρος της Δήλου χρίζει κινήτρων για την πλήρωση των θέσεων φυλάκων και εάν έχετε πρόταση για αυτό;

Τέλος, επειδή ειπώθηκε ότι θα περιμέναμε, η ηγεσία του υπουργείου να είχε φέρει το θέμα του Οργανισμού του Ταμείου Αρχαιολογικών Πόρων και Απαλλοτριώσεων, το οποίο είναι μείζον για εμάς και να ρωτήσω τον κ. Σταθουλόπουλο από το ΤΑΠΑ, εάν μπορεί να μας πει, τι συμβαίνει τελικά με τα αναψυκτήρια;

Το τελευταίο θέμα που ήθελα να θέσω είναι ότι, επειδή κάποια δημοσιεύματα, παλαιότερα, είχαν μιλήσει για την καταβολή υψηλών ποσών σε απαλλοτριώσεις, χωρίς να τηρηθεί η διαδικασία της επικαιροποίησης με ΚΥΑ των Υπουργείων Οικονομικών και Πολιτισμού, αλλά επικαιροποίηθηκε μόνο με υπογραφή του Υπουργού Πολιτισμού, θέλω να ρωτήσω, εάν όλη τη περίοδο, αυτή των τεσσάρων χρόνων του ΣΥΡΙΖΑ, αν τηρείται αυτή η διαδικασία, δηλαδή της επικαιροποίησης μόνο με υπογραφή του Υπουργείου Πολιτισμού;

Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστούμε την κυρία Κεφαλογιάννη. Το λόγο έχει η Ειδική Αγορήτρια της Δημοκρατικής Συμπαράταξης ΠΑΣΟΚ-ΔΗΜΑΡ, κυρία Κεφαλίδου.

**ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ – ΔΗΜΑΡ):** Να καλωσορίσω και εγώ με τη σειρά μου τους φορείς. Είναι ίσως η πιο σημαντική συνεδρίαση στις επιτροπές, όταν έχουμε τη δυνατότητα να ακούμε από τους ανθρώπους, για τους οποίους πρόκειται να νομοθετήσουμε, την άποψή τους και γι' αυτό έχει μεγάλη σημασία για μας να έχετε χρόνο να απαντήσετε στα ερωτήματά μας, σας ευχαριστούμε λοιπόν για την παρουσία.

Αυτό που θέλω να πω είναι, ότι σε αυτό το νομοσχέδιο υπάρχει ένα νομοθετικό πλαίσιο και υπάρχει και μια παράλληλη συζήτηση και τελικά νομίζω, ότι η παράλληλη συζήτηση κινδυνεύει να επισκιάσει το ίδιο το νομοσχέδιο, γιατί η παράλληλη συζήτηση πάει να αναδείξει μια οσμή σκανδάλου, που όλοι την περιτριγυρίζουν - ο ΣΥΡΙΖΑ πάει να την κάνει παντιέρα σε ό,τι αφορά στα θέματα του Υπουργείου Πολιτισμού - και δεν ξέρω εάν η κουβέντα πρέπει να έχει το κέντρο βάρους της εκεί, όταν έχουμε εργαζόμενους που μετά από τόσα χρόνια και με τόσο μεγάλες εκκρεμότητες, διαχρονικά θα έλεγα - είναι η αυτοκριτική που κάνω και στο δικό μας χώρο - έχουν αφήσει ένα κόσμο σε καθεστώς ομηρίας και ανασφάλειας.

Σε ό,τι αφορά, και θέλω να είναι σαφές από τη μεριά τη δική μας, την εκκρεμότητα που πρέπει να κλείσει και αφορά την ασφάλεια και την αξιοπρέπεια κάθε ενός ανθρώπου που εργάζεται σε αυτές τις δύσκολες εποχές, δεν μπορεί να είναι παρά θετική η στάση μας, όπως έχει γίνει και στο σύνολο νομοσχεδίων, που έχει φέρει η Κυβέρνηση, με εκβιαστικό τρόπο θα σας έλεγα τις περισσότερες φορές και με ελλείψεις, παρόλα αυτά είμαστε θετικοί, γιατί πρέπει να κλείνει αυτό το κεφάλαιο και να το αφήσουμε πίσω μας.

Σχετικά με τις ερωτήσεις.

Κύριε Υπουργέ, θέλω πραγματικά ό,τι υπάρχει, γιατί αυτή η περιρρέουσα ατμόσφαιρα, ότι εδώ υπάρχει κακοδιαχείριση, τα νούμερα, το έτσι το αλλιώς, πρέπει να τελειώνει. Εάν υπάρχει πόρισμα, θέλω να μας πείτε τι έδειξε ο διαχειριστικός έλεγχος; Είναι εντάξει τα στοιχεία ή έχουμε θέμα; Αυτό είναι το μείζον, πρέπει να το ξέρουμε. Εγώ ξέρω ότι ο διαχειριστικός έλεγχος και το πόρισμα που υπάρχει δείχνει ότι δεν υπάρχει κανένα στοιχείο, καμία σκιά, σε ό,τι αφορά στη λειτουργία. Θέλω να μας το επιβεβαιώσετε.

Οι εργαζόμενοι και συνδικαλιστές έχουν το δικό τους ρόλο και από τη δική τους θέση, πολύ καλά κάνουν και προσπαθούν να υπερασπιστούν αυτά που θεωρούν ότι είναι τα κεφαλαιώδη και τα σημαντικά για το χώρο τους. Εσείς, λοιπόν, χθες στη δευτερολογία σας μας είπατε «Ρωτήστε τους εργαζόμενος του Υπουργείου» και αυτό θα κάνω σήμερα.

Ξεκινώ από τον παιδικό σταθμό, που είναι ένα κρίσιμο θέμα, πολύ ευαίσθητο. «Με ποιον τρόπο επιλέγονταν στο παρελθόν και πώς επιλέγονται τώρα τα παιδιά, που πάνε στο παιδικό σταθμό, ρωτήστε τους για τα έξοδα..» - mot a mot το διαβάζω – «.. και ζητήστε αναλυτικά στοιχεία για το τι γινόταν πριν και τι γίνεται μετά».

Εγώ θέλω, λοιπόν, στην Πρόεδρο του Συλλόγου Γονέων και Κηδεμόνων να απευθύνω αυτό το ερώτημα. Μπορείτε να μας δώσετε μια εικόνα; Για πόσα παιδιά μιλούμε; Για τι ποιότητα υπηρεσιών μιλούμε; Για τι ετήσιο κόστος ανά παιδί; Με τι υπηρεσίες; Δηλαδή, έχουμε σχολικά λεωφορεία, που μεταφέρουν τα παιδιά; Τι μέριμνα; Επίσης, αυτό που είπατε, που είναι πολύ βασικό, τι γίνεται στην Περιφέρεια, τι γίνεται στην υπόλοιπη Ελλάδα; Καλά η Αθήνα έχει ένα παιδικό σταθμό, το Υπουργείο Πολιτισμού και υπηρεσίες σε όλη την Ελλάδα, στις υπόλοιπες υπηρεσίες τι γίνεται, πώς καλύπτονται οι ανάγκες αυτών των παιδιών;

Το ίδιο και για τις παιδικές κατασκηνώσεις. Όταν μιλάμε για τις παιδικές κατασκηνώσεις, τι έξοδα φιλοξενίας υπήρχαν; Σε τι κατασκηνώσεις; Πόση είναι η κατασκηνωτική περίοδος, ένα παιδί; Πραγματικά θέλω να μου πείτε, εάν πιστεύετε ότι θα αλλάξει κάτι με το νομοσχέδιο, έτσι όπως έρχεται τώρα. Πώς επιλέγονται οι κατασκηνώσεις; Τι πλαφόν υπάρχει; Υπάρχει διαφοροποίηση;

Δώστε μας μια εικόνα σ' αυτό, που είναι ένα πολύ ευαίσθητο σημείο, γιατί κακά τα ψέματα όλη προσπάθεια που γίνεται από τους γονείς είναι για τα παιδιά τους, να έχουν μια καλύτερη προοπτική, ένα καλύτερο μέλλον.

Θέλω να μου πείτε, αυτό το θέμα, το οποίο υποτίθεται ότι έρχεται και λύνει και νομοθετικά το ρυθμίσουμε με τον παιδικό σταθμό για να συνεχίσει τη λειτουργία του, εάν θεωρείτε ότι αυτό δημιουργεί μια έξτρα ποιότητα, λύνει θέματα, τα οποία στο παρελθόν έχουν ανακύψει και με ποιο τρόπο;

 Οργανισμός Λειτουργίας του 2014. Υπήρχε πρόβλεψη κι εκεί μεταφερόταν το σύνολο του προσωπικού. Θέλω να μου το επιβεβαιώσετε, το είπε λίγο ο Πρόεδρος των Εργαζομένων, θέλω μια απάντηση συνολική.

Κάτι το οποίο πραγματικά θέλω να το θέσω προς το Ταμείο Αλληλοβοήθειας: Ο Υπουργός εχθές άφησε να αιωρείται μια ιστορία ότι έχοντας, ουσιαστικά, πάρει το σύνολο των αρμοδιοτήτων αυτού του Ταμείου, δηλαδή τον παιδικό σταθμό, την κατασκήνωση, δεν έχετε λόγο ύπαρξης. Άρα, πλανάται κι ένα ερώτημα κατάργησής σας. Λέτε κι εσείς, λοιπόν, ότι και μέσα από τα Σωματεία μπορεί να μπει ένα τμήμα κάλυψης κάποιων κοινωνικών αναγκών. Εσείς συμφωνείτε να καταργηθεί το Ταμείο Αλληλοβοήθειας; Επειδή το κυκλώνουμε, το κυκλώνουμε και στην ουσία δεν ερχόμαστε! Είπε ο κύριος Υπουργός εάν υπάρχει η πολιτική συναίνεση, το βλέπουμε.

Ένα τελευταίο. Θέλω, πραγματικά, να μου πείτε τι γίνεται με αυτή την ιστορία του 40% που πηγαίνει απευθείας στο Υπουργείο Πολιτισμού μέσω του ΤΑΠΑ. Εδώ, καταλαβαίνουμε ότι υπάρχουν δύο Ταμεία. Το ΤΑΠΑ, του οποίου τα έσοδα αυξάνουν, ο κ. Μπαλτάς ήταν σαφέστατος χθες, όταν μας είπε ότι έχει αυξηθεί ο τουρισμός, έχουν αυξηθεί τα έσοδα, το ΤΑΠΑ είναι ένα εύρωστο Ταμείο, συνεχίζετε να δίνετε, λοιπόν, στο Ταμείο Αλληλοβοήθειας, υποτίθεται, χρήματα, αλλά τώρα δεν πάνε εκεί, πάνε κατευθείαν στον Υπουργό. Το 40% πηγαίνει εκεί. Τι αλλάζει με το νομοσχέδιο; Γίνονται πιο διαφανείς οι διαδικασίες; Γίνεται πιο αποτελεσματική η λειτουργία; Έχουμε καλύτερες ποιότητες στις υπηρεσίες που προσφέρουμε στον πολίτη; Διοικητικό Συμβούλιο θέλω να μου πείτε, δηλαδή, τι είναι το πριν και τι είναι το μετά κι εάν αν πιστεύετε ότι όλο αυτό το πράγμα έχει μία βελτίωση στις υπηρεσίες, μία διαφάνεια, μία περισσότερο οργανωμένη δομή, εάν όλο αυτό το πράγμα που νομοθετούμε σήμερα μας αναβαθμίζει ως Υπουργείο Πολιτισμού.

Ως προς το ερώτημα το οποίο βάζετε γιατί προσωποπαγείς και όχι οργανικές θέσεις, επιτρέψτε μου να σας πω ότι απαντάται πολύ εύκολα. Δείτε λίγο τι γίνεται στο Μουσείο της Ακρόπολης: 130 είναι οι προσωποπαγείς θέσεις και 225 οργανικές θέσεις δημιουργούμε! Άρα, δεν είναι να απορεί κανείς γιατί πάμε σε προσωποπαγείς.

Ακούω με πάρα πολύ ενδιαφέρον αυτό που λέτε για τη Δήλο. Η Δήλος είναι η κορωνίδα, το σήμα κατατεθέν μιας ολόκληρης δικής μας παρουσίας στον πολιτισμό. Πραγματικά ακούω με πολύ ενδιαφέρον αυτό που λέτε για το εάν μπορούν να δοθούν κίνητρα επιπλέον και, φυσικά, εγώ θα σας έλεγα ότι εμβληματικές τέτοιες περιοχές, χωρίς να γίνονται συμψηφισμοί, υπάρχουν και αλλού. Μήπως πρέπει να το δούμε ευρύτερα;

Επίσης, αυτό που ειπώθηκε για τα Ιόνια Νησιά, δεν είναι δυνατόν να μένουν εκτός, περιοχές που δεν έχουν καλυφθεί.

Ευχαριστώ πάρα πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Ευχαριστώ.

Το λόγο έχει ο κ. Γρέγος.

 **ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου – Χρυσή Αυγή)**: Ευχαριστώ, κύριε Πρόεδρε.

Καλωσορίζουμε κι εμείς τους φορείς. Τους άκουσα. Τέθηκαν ήδη πάρα πολλά ερωτήματα με τα οποία έχουμε καλυφθεί. Απλά θα ήθελα να πω ότι θα χρειαστούμε πάρα πολύ χρόνο και, προφανώς, θα καθυστερήσει και η επόμενη συνεδρίαση, κύριε Πρόεδρε, μάλλον θα ορίσετε εσείς την ώρα, γιατί θα πρέπει να ακούσουμε αυτές τις απαντήσεις που είναι πολύ σημαντικές.

Σας είπα και πριν ότι έχω καλυφθεί. Θα μελετήσουμε και τα υπομνήματα που έχουν στείλει οι φορείς. Χρόνο έχουμε για να τοποθετηθούμε και στην Ολομέλεια όταν έρθει το νομοσχέδιο για ψήφιση, απλά να επισημάνω και πάλι στον Υπουργό ότι δεν θέλουμε να κατατεθούν πάλι άσχετες τροπολογίες, οι οποίες, συνήθως, αλλάζουν το ύφος του νομοσχεδίου.

Θα περιμένω τις απαντήσεις στις ερωτήσεις που έχουν τεθεί ήδη.

Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Ευχαριστώ πολύ τον κ. Γρέγο.

Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής ΚΚΕ):** Θα μου επιτρέψετε κύριε Πρόεδρε να πρωτοτυπήσω και να ρωτήσω τούτη την φορά όχι τους φορείς του οποίους άκουσα με πάρα πολύ μεγάλη προσοχή αλλά να ρωτήσω τον κ. Υπουργό ο οποίος είπε στο ξεκίνημα της διαδικασίας ότι είναι στη διάθεση των κομμάτων το υλικό του πορίσματος της τελικής έκθεσης του ελέγχου στο Ταμείο Αλληλοβοήθειας. Θα ρωτήσουμε τον κ. Υπουργό, θα μας δώσετε ένα αντίγραφο αυτού του πορίσματος επειδή ακούσαμε κάτι περί εμπιστευτικότητας δεν ξέρω πόσο εμπιστευτικό πια είναι αυτό το πόρισμα από την στιγμή που κυκλοφορεί στα δημοσιογραφικά γραφεία και δημοσιεύεται. Αυτό ζητάμε λοιπόν, ένα αντίγραφο για να μπορούμε να συμμετέχουμε μετά λόγω γνώσεως για αυτό το νομοσχέδιο. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Νομίζω ότι δεν υπάρχει κανένα θέμα, να πάρετε την πληροφορία κύριε Δελή εξάλλου ξέρετε ότι ζούμε ένα διαρκώς ανοικτό αρχείο, δηλαδή διπλασιάζεται η πραγματικότητα όπως ξέρετε, είναι και μια συνθήκη αυτή. Το λόγο έχει ο κ. Μεγαλομύστακας.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων):** Δεν έχω καμία ερώτηση.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Μαυρωτάς, Εκπρόσωπος από το Ποτάμι.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ κύριε Πρόεδρε. Να ευχαριστήσω και εγώ με τη σειρά μου τους εκπροσώπους των φορέων που ήρθαν εδώ να μας πουν τις απόψεις τους για το συγκεκριμένο νομοσχέδιο. Έχω τρεις ερωτήσεις. Η πρώτη είναι προς τον κ. Παντερμαλή ξέροντας ότι όπως αναφέρεται και στην Αιτιολογική Έκθεση του νομοσχεδίου οι 130 εργαζόμενοι από τον Οργανισμό Ανέγερσης του Νέου Μουσείου Ακρόπολης το σημαντικό ρόλο που παίζουν και στο Μουσείο Ακρόπολης διαβάζω μέσα από την Αιτιολογική Έκθεση ότι αν παύσει να εξυπηρετείται το μουσείο από το προσωπικό αορίστου χρόνου του Οργανισμού Ανέγερσης Νέου Μουσείου Ακρόπολης αναμένοντας την πλήρωση των οργανικών θέσεων (233) προσωπικού θα οδηγηθεί σε αναστολή της λειτουργίας του. Η ερώτηση έχει να κάνει με το εξής: ξέροντας ότι είναι 130 οι εργαζόμενοι από τον Οργανισμό Ανέγερσης το νούμερο των 233 προκύπτει από νέες θέσεις που είναι απαραίτητες για τη σωστή λειτουργία του Μουσείου είναι και κάποιοι άλλοι εργαζόμενοι που υπάρχουν περίπου τον αριθμό 100; Κάποιες διευκρινίσεις σε αυτό το κομμάτι.

Μια δεύτερη ερώτηση έχει να κάνει προς τον κ. Σταθουλόπουλο, τον Πρόεδρο του Συλλόγου των Υπαλλήλων του ΤΑΠΑ εάν έχει υπ’ όψη του για τον Οργανισμό που κατατέθηκε από την κυρία Λούβη εάν τον έχει υπ’ όψη του και αν συμφωνεί με το συγκεκριμένο οργανισμό που είχε κατατεθεί τότε και αν έχει επίσης υπ’ όψη του μια μελέτη της Μακίνσι του 2012 που έλεγε κάποια πράγματα για το πώς μπορεί να αξιοποιηθεί γενικότερα το πολιτιστικό προϊόν και μέσω του Ταμείου Αρχαιολογικών Πόρων και Απαλλοτριώσεων. Κάποιες σκέψεις απόψεις συμφωνίες ή διαφωνίες με αυτά.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστούμε τον κύριο Μαυρωτά. Το λόγο έχει ο κ. Παπαδόπουλος.

**ΧΡΙΣΤΟΦΟΡΟΣ ΠΑΠΑΔΟΠΟΥΛΟΣ:** Είναι μια ερώτηση που απευθύνεται σε όλους τους εκπροσώπους των Σωματείων και της Ομοσπονδίας φυσικά. Αφορά τη σχέση του Ταμείου Αλληλοβοηθείας με τους εργαζόμενους. Γνωρίζουμε ότι όλα τα ταμεία αλληλοβοηθείας είναι μέρος του εργατικού κινήματος άρα υπάγονται στο καθεστώς της αυτονομίας αλλά και της λογοδοσίας και εκλογής τους από τα μέλη τους. Να διευκρινίσουμε είναι άλλο πράγμα ένα Ταμείο Αλληλοβοηθείας και είναι άλλο πράγμα μια διαχειριστική επιτροπή για ένα συγκεκριμένο έργο. Μπορεί να λέγεται το συγκεκριμένο έργο διαχείριση του παιδικού σταθμού, διαχείριση της κατασκήνωσης, διαχείριση της επικούρησης αλλά είναι άλλο πράγμα η διαχείριση που εκεί προβλέπεται και η συμμετοχή του εργοδότη στη συγκεκριμένη περίπτωση το Υπουργείο Πολιτισμού και άλλο πράγμα είναι η αυτοοργάνωση η κοινωνική αυτονομία.

Όταν έχουμε ένα καθεστώς που δεν έχει ένα καταστατικό σύμφωνα με τη παράδοση και την ιστορία του εργατικού και συνδικαλιστικού κινήματος, που δεν εκλέγεται κανένας, που δε λογοδοτεί πουθενά στους εργαζόμενους, τους οποίους εκπροσωπεί, πως έρχεστε και υπερασπιζόσαστε αυτό το καθεστώς. Όταν μάλιστα αυτό το καθεστώς έχει να επιδείξει και σωρεία παραβιάσεων, που αυτό ξέρετε στην κοινωνική και πολιτική επιστήμη λέγεται κρατικός συνδικαλισμός, για να μην πω εργοδοτικός συνδικαλισμός σε άλλες περιπτώσεις. Με αυτή την έννοια καταργείται κάθε κοινωνική αυτονομία και αυτό δεν φαίνεται να σας προβληματίζει. Φτάνουμε στα δικαστήρια, φτάνουμε στους εισαγγελείς για πράγματα που θα έπρεπε το ίδιο το συνδικαλιστικό κίνημα να έχει φροντίσει για την αυτοκάθαρσή του.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Παντερμαλής.

**ΔΗΜΗΤΡΗΣ ΠΑΝΤΕΡΜΑΛΗΣ (Πρόεδρος του Μουσείου Ακρόπολης):** Στην ερώτηση της κυρίας Κεφαλογιάννη σχετικά με το σχέδιο νόμου που είχε ετοιμαστεί επί Υπουργίας Τασούλα έχω να πω το εξής: Βεβαίως, ήταν μια καλή πρόταση η οποία μπορούσε να αξιοποιήσει τον Οργανισμό Ανέγερσης διευρύνοντάς τον και κάνοντάς τον οργανισμό υποστήριξης της λειτουργίας του Μουσείου, έτσι ώστε σύμφωνα με άλλα πρότυπα, το Μουσείο να είναι μεν νομικό πρόσωπο δημοσίου δικαίου να έχει όμως έναν υποστηρικτικό οργανισμό με μεγαλύτερη ευελιξία. Αυτό όμως εξέλειπε από τη στιγμή που ο Οργανισμός Ανέγερσης, αν θυμάμαι καλά το 2015, το 2016 πέρασε στους φορείς της Γενικής Κυβέρνησης και υπόκειται στους κανονισμούς για τις δημόσιες συμβάσεις και το δημόσιο λογιστικό.

Επομένως, δεν υπάρχει η ευκολία και η ευλυγισία της διαχείρισης των οικονομικών και απομακρυνθήκαμε από αυτή τη λύση και προτιμήσαμε τη λύση της ενσωμάτωσης του Οργανισμού Ανέγερσης στο Μουσείο της Ακρόπολης. Εξάλλου, όπως είπα και προηγουμένως, κλείνει η περίοδος ανάδειξης του αρχαιολογικού χώρου, άρα κλείνει και ο κύκλος.

Για τον κ. Μαυρωτά θα ήθελα να διευκρινίσω τα εξής: οι 233 είναι οι νομοθετημένες οργανικές θέσεις για το Μουσείο. Από αυτές ελάχιστες έχουν καλυφθεί, 3 θέσεις είναι αυτή τη στιγμή και ίσως 4 - 5 στο άμεσο μέλλον. Οι 130 θέσεις προσωποπαγείς αφαιρούνται από τις 233 και κάθε φορά που αποχωρεί κάποιος από τους 130 των προσωποπαγών θέσεων τότε μπορούμε να προκηρύξουμε τις μόνιμες θέσεις. Επομένως, αυτή τη στιγμή είναι 130 συν τις υπόλοιπες 130 και τους 3, που ήδη υπηρετούν. Δηλαδή, δεν είναι 233 θέσεις συν 130, αλλά είναι 233 μείον 130 με μία προοδευτική κάλυψη. Φυσικά χρησιμοποιούμε και έκτακτο προσωπικό, εποχικό προσωπικό ανάλογα με τις ανάγκες τις οποίες δεν μπορεί να προβλέψει κανείς, διότι τη μία χρονιά έχεις πολύ κόσμο και χρειάζεσαι περισσότερους. Για παράδειγμα φέτος που έχουμε μεγάλη επισκεψιμότητα προκηρύσσουμε 107 θέσεις εποχικών υπαλλήλων μέσω ΑΣΕΠ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κύριε Παντερμαλή, έπεται το ραντεβού μας να μιλήσουμε για τον κ. Τζουμή και τον κ. Φωτιάδη, τους αρχιτέκτονες του χώρου, σε μια επόμενη συνεδρίαση.

Στο σημείο αυτό έγινε η β΄ εκφώνηση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Αμανατίδης Ιωάννης, Σταματάκη Ελένη, Ψυχογιός Γεώργιος, Βάκη Φωτεινή, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Μπαλτάς Αριστείδης, Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Φίλης Νικόλαος, Ανδριανός Ιωάννης, Αντωνίου Μαρία, Αυγενάκης Ελευθέριος, Βλάσσης Κωνσταντίνος, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Μπούρας Αθανάσιος, Ράπτη Ελένη, Στύλιος Γεώργιος, Αχμέτ Ιλχάν, Γρηγοράκος Λεωνίδας, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Γκιόκας Ιωάννης, Δελής Ιωάννης, Μεγαλομύστακας Αναστάσιος, Λυκούδης Σπυρίδωνας, Μαυρωτάς Γεώργιος και Ψαριανός Γρηγόριος.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Παπαγεωργόπουλος.

**ΙΩΑΝΝΗΣ ΠΑΠΑΓΕΩΡΓΟΠΟΥΛΟΣ (Πρόεδρος της Πανελλήνιας Ομοσπονδίας Εργαζομένων Υπουργείου Πολιτισμού) :** Κύριε Πρόεδρε, τέθηκαν πολύ σημαντικές ερωτήσεις.

Όσον αφορά στα ερωτήματα που έθεσε η κυρία Κεφαλογιάννη, επειδή άκουσα και τον σημερινό Πρόεδρο του Ταμείου Αλληλοβοηθείας, ο οποίος ανήκει σε συγκεκριμένη παράταξη και σε συγκεκριμένο κόμμα, διότι άκουσα και τον κ. Παπαδόπουλο προηγουμένως, επιλέχθηκε με κομματικά κριτήρια. Διότι ακούω εδώ να διαφημίζεται και να λέγεται όσον αφορά στις προηγούμενες διοικήσεις, ότι ανήκαν κομματικά κάπου. Μα, και σήμερα, αυτό συμβαίνει. Κατηγορούν τον ίδιο τους τον εαυτό; Κατηγορούν εμάς για αυτό που γίνεται και πάλι σήμερα; Μα, αυτό είπα και εγώ στην τοποθέτησή μου.

Προφανέστατα, είναι πολύ λιγότερα σήμερα τα παιδιά από τα παιδιά που φιλοξενούσε ο παιδικός σταθμός το 2014, είναι κατά 30 με 40 λιγότερα παιδιά. Προφανέστατα, στις παρεχόμενες υπηρεσίες ήταν πρότυπο ο παιδικός σταθμός και ουδέποτε υπήρχε προβληματισμός. Όσον αφορά στην εκπαίδευση των παιδιών και τις παρεχόμενες υπηρεσίες πραγματικά ήταν πρότυπο και ξακουστός ο παιδικός σταθμός σε όλο το δημόσιο και μας ζητούσαν, πώς μπορούσαμε εμείς να το δώσουμε αλλού, εννοώ ως τεχνογνωσία. Αυτό συνεχίζεται και σήμερα με πολύ λιγότερα παιδιά, όμως με τα ίδια έξοδα. Άκουσα τον αγαπητό Πρόεδρο, τον κ. Στεργίου, ας μας πει τα έξοδα του 2017 και ας μας πει και τα έξοδα του 2018. Οι εργαζόμενοι ήταν απλήρωτοι πριν 10 ημέρες και παρακαλούσαν το Δ.Σ. να δώσει τα 550 χιλιάρικα, να πληρωθούν οι εργαζόμενοι, να μην κινηθούν διαδικαστικές διαμάχες.

Τι συζητάμε σήμερα; Εμείς αυτό υπερασπιζόμαστε. Δεν πάμε πίσω από αυτό το οποίο είχαμε, ούτε μόρφωμα το λέμε, ούτε θέλουμε να διαλυθεί, ούτε θέλουμε να το δώσουμε. Ίσα – ίσα θέλουμε να παραμείνει. Εάν αποκαλυφθεί ότι χρήζει κάποιας αλλαγής τέτοιου είδους, που θα φέρει το καλό για τους εργαζόμενους και για το Ταμείο, προφανέστατα, λέμε ναι. Μα, ήδη το έχουμε προτείνει στην πολιτική ηγεσία του ΣΥ.ΡΙΖ.Α. – ΑΝ.ΕΛ. εδώ και 4,5 χρόνια εμείς οι ίδιοι και για το ποσοστό και για τη διοίκηση και για τον έλεγχο. Εδώ είναι ο κ. Υφυπουργός, που ήταν Διευθυντής του κ. Μπαλτά και ο κ. Μπαλτάς και ο κ. Ξυδάκης, να έρθει να μας το πει, και η κυρία Κονιόρδου, με τον κ. Πολίτη το Διευθυντή της, αν εμείς κάναμε σκόντο στις διεκδικήσεις μας και πριν το 2014 και μετά το 2014. Ήδη από τα 4 λεωφορεία, το ένα έχει παραγκωνιστεί και δεν δουλεύει για να εξυπηρετεί τους γονείς και υπάρχουν τεράστια παράπονα από τους γονείς, ότι αυτή τη στιγμή δεν εξυπηρετούν τα 3 λεωφορεία. Γιατί; Διότι απολύθηκε ο ένας οδηγός. Δεν είναι ίδιος ο αριθμός, ήταν 39 υπάλληλοι και είναι 35. Οι 4 ορισμένου χρόνου συνάδελφοί μου απολύθηκαν, παρόλο που στη συμφωνία που κάναμε με τον Υπουργό, ήταν να βρεθεί τρόπος να μπουν και αυτοί στη ρύθμιση και δεν έγινε πράξη, παρόλη τη ρύθμισή του.

Δεύτερον, όσον αφορά στο διαχειριστικό έλεγχο, είναι προφανές, ότι όταν ενημερωθήκαμε εμείς από την αρμόδια υπάλληλο του Γενικού Λογιστηρίου για το διαχειριστικό έλεγχο, μας είπε, δεν λείπει ούτε ένα λεπτό του ευρώ. Το αν γύρισε ο διαχειριστικός έλεγχος και - είναι μεγάλο ερώτημα, είναι πολύ μεγάλο ερώτημα, διότι έχουμε ένα επίσημο έγγραφο για διαχειριστικό έλεγχο - έγινε επί των σκοπών και τι έβγαλε αυτό; Το ρωτάμε και εμείς. Έχουμε κινήσει και εμείς διαδικασίες νομικές με το νομικό μας σύμβουλο, τον κ. Νίκο Κωνσταντόπουλο. Ρωτάμε και εμείς, πώς άλλαξε στην πορεία ο διαχειριστικός και έγινε επί των σκοπών για να βγάζει συγκεκριμένα συμπεράσματα. Δεν είναι μόνο ότι οι Υπουργοί έχουν κινηθεί δικαστικά με Εισαγγελείς, έχουμε κάνει και εμείς και εξώδικα και ασφαλιστικά μέτρα και μηνυτήριες αναφορές και όταν κατηγορήθηκε ο κλάδος συλλήβδην των αρχαιοφυλάκων, υπήρχε μηνυτήρια αναφορά από τον υποφαινόμενο Πρόεδρο της ΠΕΥΦΑ και από το Δ.Σ. ομόφωνα, με μηνυτήρια αναφορά εναντίον της κυρίας … και βέβαια, μπήκε στο αρχείο. Δεν εξετάστηκε ποτέ για τα ψεύδη και τις κατηγορίες, κάποια στιγμή θα εξεταστεί, ευελπιστούμε.

Όσον αφορά αν αλλάζει κάτι με το νόμο; Μα, το είπα στο λόγο μου προηγουμένως, δεν αλλάζει τίποτα, αγαπητέ κύριε Παπαδόπουλε. Τίποτα δεν αλλάζει.

Η Διοίκηση μπαίνει συγκεκριμένα, όπως έμπαινε. Η διευθύντρια επιλέχτηκε συγκεκριμένα, όπως επιλέχτηκε πριν. Με το νόμο τι αλλάζει; Είπα προηγουμένως, η χρηματοδότηση. Έλεγε ο κ. Υφυπουργός, ότι δεν ανακατεύεται το ΤΑΠΑ. Συγγνώμη, τι δεν ανακατεύεται το ΤΑΠΑ; Το 40% από τα έσοδα του Ταμείου Αρχαιολογικών Πόρων, θα πηγαίνουν στο Υπουργείο Οικονομικών και από το Υπουργείο Οικονομικών θα έρχεται στον Υπουργό να τα διαχειρίζεται μόνος του. Βλέπετε κάποια αλλαγή; Υπάρχει μία, ότι ένα πρόσωπο θα διαχειριστεί πολλά χρήματα, χωρίς διαδικασίες, με υπουργικές αποφάσεις. Αυτή είναι η αλλαγή, αυτή είναι πραγματικότητα. Δηλαδή θα πηγαίνει ο εκπρόσωπος των εργαζομένων στον Υφυπουργό ή στον Υπουργό να βλέπει για το μήνα τι θα πάρει. Να την λοιπόν, η συνδιαλλαγή. Αυτά, όσον αφορά τι αλλάζει με τον νόμο.

Υπάρχει ένα πρόβλημα, όσον αφορά τους διαχειριστικούς ελέγχους. Έχουμε υποστεί τέσσερις και έναν πέμπτο και μαθαίνουμε ότι ο Υφυπουργός – έγινε διαχειριστικός έλεγχος, λέει, από το Γενικό Λογιστήριο του κράτους – θέλει να κάνει διαχειριστικό έλεγχο και επί των σκοπών με ιδιωτική εταιρεία, στο ύψος των 70.000 – 75.000 ευρώ. Τι λένε οι συνάδελφοι στο Γενικό Λογιστήριο του κράτους, το δέχονται; Όταν έχουμε το αποτέλεσμα που συζήτησε ο κ. Δελής, από την υπηρεσία του κράτους, το δεχόμαστε; Τι θα πούμε για αυτούς σήμερα, για ποιο σκοπό γίνεται αφού είχε αποτέλεσμα; Και ερευνούν οι εισαγγελείς και η επιθεωρήτρια δημόσιας διοίκησης. Για αυτό, τι θα πούμε σήμερα; Πρέπει να τελειώνουμε, κάποια στιγμή. Αντί να μιλάνε για τακτοποίηση ανθρώπων - έχετε δίκιο κυρία Κεφαλίδου εσείς, γιατί αυτό τονίζω σήμερα για τους συναδέλφους μου, να τελειώνουμε, που έχει καθυστερήσει πέντε ολόκληρα χρόνια – μιλάμε για την περιρρέουσα ατμόσφαιρα. Δεν την κατανοώ και δεν φοβόμαστε κανέναν έλεγχο, ας γίνουν όσοι θέλουν, για οτιδήποτε θέλει να ελεγχθεί. Εδώ είμαστε, οργανωμένοι για να το αντιμετωπίσουμε.

Κύριε Παπαδόπουλε, εγώ ξέρω ότι το συνέδριό μας εκλέγει οργανωμένους εργαζομένους με δημοκρατικές διαδικασίες, που λέγονται ν. 1264, υπάρχει γενικό συμβούλιο που εκλέγεται, το γενικό συμβούλιο με απόφασή σας εκτελεστική δίνει τους αιρετούς εκπροσώπους, αυτούς οι οποίοι πηγαίνουν στο Ταμείο Αλληλοβοηθείας Εργαζομένων και ήδη, διαχειρίζονται εις γνώση τους, αυτό που θέλει του συνδικαλιστικό κίνημα και έρχονται και αναφέρονται στην εκτελεστική, στο Γενικό Συμβούλιο και κατ’ επέκταση στο Συνέδριο Εργαζομένων. Αυτή είναι η δημοκρατική διαδικασία και η προβλεπόμενη για την καταστατική λειτουργία Ταμείο Αλληλοβοηθείας Εργαζομένων. Αν από εκεί και πέρα θέλουμε ένα άλλο ταμείο αλληλοβοηθείας, με τα πρότυπα τα οποία αναφέρατε, να το συζητήσουμε, κανένα πρόβλημα, αλλά η διαχείριση του είναι με βάση τη νομοθεσία και οι διαδικασίες εκλογής εκπροσώπησης εργαζομένων είναι συγκεκριμένη. Δεν υποχωρούμε σε τίποτα και το ξεκαθαρίζουμε, η επιλογή του προέδρου να είναι από το συνδικαλιστικό κίνημα. Το έχουμε πει σε όλους τους τόνους και επιμένω ακόμη και σήμερα. Καλούμε και σήμερα τον Υφυπουργό και κατ’ επέκταση, το Υπουργείο Πολιτισμού και σήμερα να συναντηθούμε για τη νέα μορφή του Ταμείου Αλληλοβοηθείας. Δεν έχουμε κανένα πρόβλημα και με κανέναν.

ΔΗΜΗΤΡΙΟΣ ΣΕΒΑΣΤΑΚΗΣ(Πρόεδρος της Επιτροπής): Το λόγο έχει ο κ. Στεργίου.

ΑΘΑΝΑΣΙΟΣ ΣΤΕΡΓΙΟΥ(Πρόεδρος του Διοικητικού Συμβουλίου Ταμείου Αλληλοβοήθειας Υπαλλήλων ΥΠ.ΠΟ.): Θα ήθελα να δώσω μερικές διευκρινίσεις, γιατί ακούστηκαν πολλά πράγματα για το ταμείο αλληλοβοήθειας, στο οποίο εγώ είμαι πρόεδρος. Κατ’ αρχάς, θα ήθελα να απαντήσω στην κυρία Κεφαλίδου, η οποία είπε ότι υπάρχει κάποια οσμή σκανδάλου. Δεν είναι οσμή σκανδάλου, οσμή σκανδάλου υπήρχε. Αποδείχτηκε, ότι υπάρχει σκάνδαλο. Δηλαδή, υπήρχε μια έκθεση πραγματογνωμοσύνης για το τι έγινε μέσα στο ταμείο, μετά αφού έγιναν διάφορες απολογίες, υπομνήματα κλπ. η έκθεση μετατράπηκε σε πόρισμα, το οποίο είναι ίδιο με την έκθεση, όπου αναφέρεται και συγκεκριμένα, ότι έχουν δοθεί κάποια περίεργα επιδόματα, τα οποία είχαν κοπεί. Αν αυτό δεν είναι κρατικός συνδικαλισμός, τότε τι είναι;

Δηλαδή, δίνω κάποια επιδόματα, που ξέρω εν γνώσει μου, ότι έχουν κοπεί και γράφεται αυτό στην έκθεση.

Αυτό αν δεν επηρεάζει τον συνδικαλισμό, τότε τι τον επηρεάζει;

Ένα άλλο στοιχείο το οποίο υπάρχει, είναι ότι μέσα σ' αυτό το πόρισμα λέει, ότι υπάρχει κακοδιαχείριση και κατασπατάληση δημόσιου χρήματος και το πόρισμα αυτό λέει, ότι τα χρήματα πρέπει να επιστραφούν απ' αυτούς που τα κατασπατάλησαν και μάλιστα, δεν είναι λίγα χρήματα, είναι ορισμένα εκατομμύρια και έχει δοθεί και προθεσμία, η οποία έχει παρέλθει.

Για τα άλλα ευρήματα τα οποία υπάρχουν, θέλω να πω ότι κατά τη διάρκεια της θητείας μας, που είναι περίπου 14 μήνες, από τον Νοέμβριο μέχρι σήμερα, δεν έχουμε σταματήσει εκεί. Υπάρχουν πάρα πολλά ευρήματα, τα οποία αυτή τη στιγμή δεν τα λέμε, γιατί έχουν πάει στον εισαγγελέα, έχουν κοινοποιηθεί στο Υπουργείο και αυτά τα ευρήματα είναι πολύ σημαντικά. Δεν θέλουμε να τοποθετηθούμε, γιατί έχουμε ένα θεσμικό ρόλο και δεν μπορούμε να κρίνουμε.

Θέλω να πω και κάτι άλλο για τον πρόεδρο της Ομοσπονδίας, ο οποίος λέει ότι είμαστε κομματικά άτομα και δεν μας δέχονταν. Όταν οριστήκαμε από τον Υπουργό, η Ομοσπονδία χαιρέτισε τη δική μου τοποθέτηση- τουλάχιστον σαν προέδρου- στην αρχή, ότι είμαι άτομο αξιόπιστο και συνεπής συνδικαλιστής με κύρος.

Αυτά.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Σας ευχαριστώ πολύ, το λόγο έχει κύρια Όλγα Ζαφείρη, Πρόεδρος του Συλλόγου Γονέων και Κηδεμόνων του Παιδικού Σταθμού του ΥΠ.ΠΟ.

**ΟΛΓΑ ΖΑΦΕΙΡΗ (Πρόεδρος του Συλλόγου Γονέων και Κηδεμόνων του Παιδικού Σταθμού του ΥΠ.ΠΟ.):** Να παρουσιάσω, εν συντομία, πώς λειτουργούσε και πώς λειτουργεί ο Παιδικός Σταθμός σήμερα, με βάση τις ερωτήσεις των δύο κύριων.

Στον Παιδικό Σταθμό αυτή τη στιγμή, φιλοξενούνται 66 παιδιά. Πραγματικά ισχύει αυτό που είπε ο πρόεδρος της Ομοσπονδίας, ότι έχουμε μείωση των παιδιών- από 120 παιδιά που ήταν στα 66- το οποίο με βάση την επίσημη ενημέρωση που είχαμε από το Ταμείο, έγινε γιατί με αυτό τον τρόπο εξασφαλίστηκε ότι λειτουργεί ο Σταθμός βάσει των επίσημων προδιαγραφών λειτουργίας του, δηλαδή, ότι στη λειτουργία του προβλεπόταν να φροντίζει έναν αριθμό παιδιών, που δεν μπορούσε να υπερβαίνει τα 60 συν 10%, αυτό το οποίο ισχύει σήμερα.

Δεν έχουν απομακρυνθεί παιδιά, αν και αυτά τα στοιχεία δεν τα έχω επίσημα, θα τα ζητήσουμε την επόμενη βδομάδα στη συνάντηση που θα έχουμε με την κυρία Κουτσή, πόσες αιτήσεις έχουν υποβληθεί και πόσα παιδιά έχουν μείνει απ' έξω, αυτό είναι ένα ενδιαφέρον στοιχείο που μπορεί να το δώσει ο κ.Στεργίου.

Σε σχέση με τα κριτήρια επιλογής, που είναι πολύ σημαντικό επίσης. Ο Σύλλογος ζητούσε πάντα να υπάρχει μια διαφάνεια στη διαδικασία επιλογής. Η διαδικασία που ακολουθείται τώρα είναι ότι, υποβάλλονται οι αιτήσεις, βάσει συγκεκριμένων καταγεγραμμένων κοινωνικών κριτηρίων- και οικονομικών, όπως το εισόδημα- γίνεται η επιλογή και ανακοινώνεται ένας πίνακας με τα αποτελέσματα στο Ταμείο και στον Βρεφονηπιακό Σταθμό, χωρίς να κοινοποιείται βέβαια σε ιστοσελίδες, για λόγους διασφάλισης προσωπικών δεδομένων. Αυτή η διαδικασία έχει ακολουθηθεί.

Σε σχέση με τα σχολικά λεωφορεία, πραγματικά το ένα από τα τέσσερα σχολικά λεωφορεία αυτή τη στιγμή δεν λειτουργεί, δεν είναι σε κίνηση. Αυτό το θέμα, ως Σύλλογος, το θέσαμε στη διοίκηση του Ταμείου, ζητώντας να λυθεί. Ο εργαζόμενος που ήταν εκεί, ήταν εργαζόμενος απασχολούμενος από εργολαβική εταιρία, η σύμβαση με την οποία είχε λήξει, και θεωρήθηκε από την πλευρά του Ταμείου, ασύμφορο, με βάση τα ποσά που δίνονταν, να ανανεωθεί. Για το λόγο αυτό ζητήσαμε είτε να προσληφθεί Προσωπικό που να καλύπτει αυτή την ανάγκη, τώρα που θα υπάρχουν προσωποπαγείς ή μόνιμες θέσεις εργασίας και να μετακινηθεί Προσωπικό, εφόσον πια μιλάμε για εργαζόμενους που ανήκουν στον δημόσιο Τομέα και ζητήσαμε να λυθεί με κάποιο τρόπο αυτό το πρόβλημα, που είναι πραγματικό πρόβλημα, αν και τα τρία λεωφορεία, με τον τρόπο που έχουν δρομολογηθεί αυτή τη στιγμή, με δυσκολία καλύπτουν τις ανάγκες για το σύνολο σχεδόν των παιδιών, πλην ενός, που η απόφαση του γονέα ήταν να αποσύρει το παιδί από τον Παιδικό Σταθμό γι' αυτό ακριβώς τον λόγο.

Σε σχέση με το θέμα του Ταμείου εν γένει από πλευράς του συλλόγου αυτό που θέλουμε να πούμε είναι, ότι ζητάμε το πόρισμα να δοθεί στη δημοσιότητα, στους εργαζόμενους και στους γονείς για να μπορέσουμε μετά να τοποθετηθούμε επ’ αυτού. Δεν μπορεί να γίνεται μία συζήτηση χωρίς να έχουμε το πόρισμα στα χέρια μας.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Τον λόγο έχει η κυρία Αθανασιάδου.

**ΜΑΡΘΑ ΑΘΑΝΑΣΙΑΔΟΥ (Μέλος του Συλλόγου Γονέων και Κηδεμόνων του Παιδικού Σταθμού του Υπουργείου Πολιτισμού):** Έχω το παιδί μου στον βρεφονηπιακό σταθμό από το 2013 και η ποιότητα δεν έχει αλλάξει. Έχει μεγάλη σημασία αυτό που σας λέω, γιατί είναι αποτέλεσμα των εργαζομένων, των προσπαθειών και φανταζόμαστε ότι έτσι θα συνεχίσει να υπάρχει, γιατί έζησαν μία μεγάλη και ταραγμένη περίοδο όλοι αυτοί οι άνθρωποι.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Τον λόγο έχει ο κ. Παναγόπουλος.

**ΠΑΝΑΓΙΩΤΗΣ ΠΑΝΑΓΟΠΟΥΛΟΣ (Πρόεδρος του Συλλόγου Εργαζομένων του Οργανισμού Ανέγερσης Νέου Μουσείου Ακρόπολης (ΣΕΟΑΝΜΑ)):** Θα επαναλάβω για άλλη μια φορά, ότι το φυλακτικό και το υπόλοιπο προσωπικό του μουσείου είναι ένα ικανό προσωπικό, εδώ και χρόνια προσφέρει τις καλύτερες υπηρεσίες και θα συνεχίσει να τις προσφέρει και τα επόμενα χρόνια. Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Τον λόγο έχει ο κ. Αρέστης.

**ΘΕΟΔΩΡΟΣ ΑΡΕΣΤΗΣ (Αντιπρόεδρος του Πανελληνίου Συλλόγου Αρχαιοφυλάκων ΙΕΚ):** Θα ήθελα να κάνω μία ερώτηση προς τον κ. Υπουργό, αλλά και προς όλους τους παρευρισκόμενους που έχουν διατελέσει πρώην υπουργοί, πολιτευτές και βουλευτές από όλες τις παρατάξεις, αν τελικά οι δημοσιεύσεις που βγαίνουν καθημερινά στα μέσα μαζικής ενημέρωσης «καμία πρόσληψη χωρίς ΑΣΕΠ», ισχύει ή δεν ισχύει; Τι θα απαντήσω εγώ στους 1.800 αρχαιοφύλακες, που μόλις βγω από εδώ θα πρέπει να τους απαντήσω; Πώς ισχύει και αν ισχύει από τη στιγμή που δεν ζητάμε τίποτα περισσότερο ή λιγότερο από την ισότητα, τη διαφάνεια και την αξιοκρατία;

Θα σας αναφέρω, το άρθρο 47 του νόμου 4440/2016, που προσλήφθηκαν 150 φυλακές χωρίς τυπικά προσόντα, με τον ισχυρισμό ότι «αυτοί καλύπτουν πάγιες και διαρκείς ανάγκες, έχουν απασχοληθεί στην διευρυνθεί λειτουργία των χωρών των μουσείων και θα αυξηθεί ο κρατικός προϋπολογισμός». Σωστά.

Οι περισσότεροι έχουν να δουλέψουν αρκετά χρόνια. Επίσης, όλο αυτό το διάστημα δούλευαν κάποιοι, οι οποίοι δεν συμπεριλήφθηκαν σε αυτή τη ρύθμιση. Γιατί αυτή η ρύθμιση έχει «αριστερά και δεξιά» και δεν ορίζει;

Αν εμείς οι 1.800 προσφύγουμε νομοθετικά, αφού η δικαιοσύνη είναι αξιοκρατική και λειτουργεί με νομιμότητα κ.λπ. θα μας δικαιώσει;

Μας έχουν απαντήσει, ότι για να σας δικαιώσει το δικαστήριο θα πρέπει να είσαστε στη ρύθμιση και εσείς δεν είσαστε στη ρύθμιση. Ναι, αυτό ισχύει.

Η ρύθμιση είναι καλή, όχι να βολέψουμε τους «κολλητούς», αλλά αυτούς που δούλευαν να τους βολέψουμε, να τους τακτοποιήσουμε με αξιοκρατία, διαφάνεια και με σωστή τοποθέτηση.

Η ρύθμιση λέει, ότι όταν μια θέση είναι προσωποπαγείς θα πρέπει να τοποθετηθεί αυτός, ο οποίος δούλευε στη θέση αυτή. Για παράδειγμα, κάποιοι που δούλευαν στην αρχαία Ολυμπίας πήγανε στο μουσείο και άλλοι από τον ναό του Επικούρειου Απόλλωνα πήγανε στον Πύργο.

Από τη στιγμή που ήθελε το κράτος και η πολιτεία να τακτοποιήσει τους συναδέλφους αυτούς, γιατί δεν φρόντιζε, όπως μας είπε και ο κ. Μαυρικόπουλος τη σωστή κατανομή και όπως μας είπε και η κυρία Κεφαλίδου, ότι θα πρέπει να κοιτάξουμε και την περιφέρεια.

Γνωρίζετε, κύριε Υπουργέ, ότι δεν υπάρχει νυχτοφύλακας στον αρχαιολογικό χώρο της αρχαίας Ολυμπίας ή Κάστρο Χλεμούτσι;

Δεν νομίζω ότι η αρχαία Ολυμπία είναι ένας τυχαίος χώρος. Σας το λέω και πονάω. Μόνο όταν προσληφθούν οι εποχιακοί υπάλληλοι υπάρχει κάλυψη της φύλαξης και το βράδυ, όταν φύγουν οι εποχιακοί δεν υπάρχει κάλυψη.

Αυτοί που δούλευαν όλα αυτά τα χρόνια τη νύχτα και κάλυπταν πάγιες και διαρκείς ανάγκες που είχαν δουλέψει τότε και γιατί αυτοί οι εποχιακοί που δουλεύουν από πέρυσι, πρόπερσι, δέκα χρόνια δεν κάλυπταν πάγιες και διαρκείς ανάγκες;

Θα ήθελα και την απάντηση στο αν θα δουλέψει η αξιοκρατία.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Τον λόγο έχει ο κ. Μαυρικόπουλος.

**ΓΙΑΝΝΗΣ ΜΑΥΡΙΚΟΠΟΥΛΟΣ (Πρόεδρος της Πανελλήνιας Ένωσης Υπαλλήλων Φυλάξεων Αρχαιοτήτων (ΠΕΥΦΑ)):** Καταρχήν, θα ήθελα να πω στον νέο συμβασιούχο συνάδελφο, ότι δεν μιλάμε δημόσια για τις ελλείψεις που υπάρχουν στα μουσεία και στους αρχαιολογικούς χώρους, γιατί αυτό είναι πάρα πολύ κακό.

Μου απευθύνονταν ερωτήματα η κυρία Κεφαλογιάννη και η κυρία Κεφαλίδου, αλλά και άλλοι βουλευτές και θα ήθελα να πω το εξής: Όσον αφορά τη Δήλο, δεν είναι μόνο ένα μνημείο, αλλά για εμάς τους αρχαιοφύλακες όλα τα μνημεία είναι ίδια, τα βλέπουμε με την ίδια αγάπη είτε είναι η Βραώνα ή η Ζάκρος ή οτιδήποτε άλλο. Είναι η πολιτιστική μας κληρονομιά. Απλώς, η Δήλος έχει μια ιδιαίτερη, κακή ιδιομορφία που δεν επιτρέπει στους εργαζόμενους να μένουν μόνιμα εκεί. Τον χειμώνα οι εργαζόμενοι φροντίζουν, όταν υπάρχει καραβάκι να πηγαίνουν στη Μύκονο, να έχουν προμήθειες, τουλάχιστον, για μία εβδομάδα. Δηλαδή, αποκλείονται πάρα πολύ καιρό, όταν δεν μπορεί το καραβάκι δεν πηγαίνει απέναντι.

Όσον αφορά για τα Ιόνια νησιά και άλλους τόπους ίσως να υπάρξει κάτι παραπάνω, αλλά η Δήλος είναι δύσκολος χώρος για έναν εργαζόμενο. Γι' αυτό και υπάρχει το πρόβλημα αυτό. Θα πρότεινα να ξαναδεί ο κ. Υπουργός, το θέμα της συνταξιοδότησης, το οποίο είναι το πιο σοβαρό και θα κάνει, πράγματι, τους αρχαιοφύλακες να πάνε εκεί και να μείνουν για κάποιο χρονικό διάστημα και σίγουρα δεν έχει κόστος.

Όσον αφορά την κατανομή, η Περιφέρεια πάντα έβαζε θέματα προσλήψεων και κατανομής. Έχουμε καταγγείλει πολλές φορές στο παρελθόν την κακή κατανομή που κάνει το Υπουργείο Πολιτισμού. Συνεργαστήκαμε μόνο μία φορά για την κατανομή, όταν ο κ. Στρατής ήταν Διευθυντής τότε, για τους 200 ΙΕΚ αρχαιοφύλακες. Κάναμε, πράγματι, μια κατανομή μαζί για τα νησιά και τους χώρους, αλλά ήταν πάρα πολύ μικρή.

Εμείς τώρα έχουμε επανέλθει και λέμε, ότι πρέπει να γίνουν τουλάχιστον 1.000 ακόμα αρχαιοφυλάκων σε βάθος τριετίας και να κάνουμε και την κατανομή. Αυτό θα πρέπει να δούμε σοβαρά.

Κυρία Κεφαλογιάννη, οι πολιτικές ηγεσίες δεν συνεργάζονται εύκολα με τα συνδικάτα, γιατί θεωρούν ότι συνδιοικούν. Στο Υπουργείο Πολιτισμού μου το είπανε κατάμουτρα, ότι δεν συνδιοικούμε κύριε Μαυρικόπουλε. Ναι. δεν συνδιοικούμε, αλλά ακουστέ τις προτάσεις μας, τι λέμε, που είμαστε 35 χρόνια στον κλάδο και γνωρίζουμε όλα τα προβλήματα που υπάρχουν από τον Έβρο μέχρι την Κρήτη.

Τελειώνοντας, θα ήθελα να πω ότι ορθώς τακτοποιούνται εργαζόμενοι τόσο στο Ταμείο Αλληλοβοήθειας, όσο και στα μουσεία, γιατί το αξίζουν και θα πρέπει να σταματήσει αυτό.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Τον λόγο έχει ο κ. Σταθουλόπουλος.

**ΠΑΝΑΓΙΩΤΗΣ ΣΤΑΘΟΥΛΟΠΟΥΛΟΣ (Προέδρος του Συλλόγου Υπαλλήλων Ταμείου Αρχαιολογικών Πόρων και Απαλλοτριώσεων):** Επειδή έχουν τεθεί αρκετές ερωτήσεις, θα ξεκινήσω κάνοντας μια διευκρίνιση για να μην γίνει κάποια παρανόηση.

Όταν εγώ αναφέρθηκα στο Ταμείο Αλληλοβοήθειας - του οποίου είναι μέλος της διοίκησης το τελευταίο έτος, με απόφαση, όμως, της ομοσπονδίας και όχι της πολιτικής ηγεσίας - εννοούσα ότι αν μιλάμε για ένα Ταμείο Αλληλοβοήθειας, το οποίο θα παραμείνει, όπως είναι έτσι, ένωση φυσικών προσώπων, θα έχει πάρει τον παιδικό σταθμό στο Υπουργείο, θα έχει πάρει τις κατασκηνώσεις στο ΤΑΠΑ και στο οποίο ο Υπουργός θα του δίνει όποτε θέλει και όταν θέλει κάποια χρήματα και το άλλο που μένει είναι να μας μαζεύουμε εμείς λεφτά. Είπα ότι αυτό το Ταμείο δεν ήταν ποτέ στις προτάσεις μας.

Έπρεπε να γίνει μια πρόταση πολύ συγκεκριμένη, με συγκεκριμένη χρηματοδότηση που εμείς οι ίδιοι είχαμε προτείνει τη μείωση της στους χαλεπούς καιρούς που περνάνε όλοι οι Έλληνες, οι εργαζόμενοι και οι άνεργοι, αλλά όχι, ένα ταμείο που θα είναι στη φιλανθρωπία του εκάστοτε εργαζόμενου ή του συνδικαλιστή. Είχα την αίσθηση ότι σε αυτό συμφωνούσε και ο Πρόεδρος του Ταμείου, ο κ. Στεργίου, που άκουσα σήμερα να λέει διαφορετικό πράγμα, ότι μπορεί να μαζεύουμε κάποια λεφτά. Αλλάζουν τα πράγματα, όλοι αλλάζουμε και κάποιες αλλαγές γίνονται και πολύ βίαια, αλλά νομίζω ότι συγκεκριμένα πράγματα είναι αυτά που λέμε.

Αυτό το λέω για να μη διευκρινιστεί ότι ζητούμε εμείς ένα τέτοιο Ταμείο, ότι θέλουμε ένα Ταμείο Αλληλοβοήθειας, που να είναι αυτό που παραμένει. Νομίζω ότι ήταν μια άλλη κουβέντα το Ταμείο που θα θέλαμε με τις περικοπές των πόρων του 2%, με τη μεταφορά του Παιδικού Σταθμού και μετά να έχει κάποιους σκοπούς και κάποιες δράσεις που σήμερα φαίνεται ότι αυτό δεν μπορεί να γίνει ή αν μπορεί να γίνει, μπορεί να γίνει και σε επίπεδο Σωματείων. Το Υπουργείο Πολιτισμού έχει 30 Σωματεία.

Έγινε ένα ερώτημα από τον κ. Μαυρωτά σχετικά με τον Οργανισμό που κατέθεσε η κυρία Λούβη και ποια είναι η άποψη του Σωματείου για την έκθεση της εταιρίας McKenzie. Ο Οργανισμός του ΤΑΠΑ είναι σαν το γεφύρι της Άρτας, δηλαδή, εγώ είμαι υπάλληλος από το Μάρτιο του 1985. Έχω την τιμή να είμαι από τότε Πρόεδρος των υπαλλήλων μέχρι και σήμερα, δηλαδή, πάνω από 32 χρόνια. Στη φάση αυτή έχουμε ακούσει πολλές φορές για προτάσεις και τα λοιπά και πάντοτε σαν εργαζόμενοι προσπαθούμε να μπούμε σε μια διαδικασία τι μπορεί να γίνει για το καλύτερο.

Όταν η κυρία Λούβη είχε έρθει Πρόεδρος στο ΤΑΠΑ είχε άλλες απόψεις περί του φορέα. Είχαμε κάνει κουβέντες μαζί της και είχαμε πει ότι αυτό είναι μια προοπτική να τη δούμε. Όταν η κυρία Λούβη απομακρύνθηκε από την ίδια την κυβέρνηση που την είχε τοποθετήσει, μας παρέδωσε η κυρία Κονιόρδου ένα σχέδιο οργανισμού που είχε στα χέρια της και το οποίο, δεν είχε καμία σχέση με αυτό που είχαμε κουβεντιάσει σαν Σωματείο και αυτό το καταγγείλαμε. Ήταν τελείως σε άλλη βάση αυτό που είχε δώσει στο Υπουργείο από αυτό που είχε πει σε εμάς στο Αμφιθέατρο του Μουσείου που βγήκαμε και είπαμε ότι θα πάμε μαζί.

Αυτή την εταιρεία μια άλλη πολιτική ηγεσία του Υπουργείου την είχε εμφανίσει ως μια σωτήρια επέμβαση για να λύσουμε τα θέματα του ΤΑΠΑ. Μάλιστα, ήταν επί Υπουργίας του κ. Γερουλάνου. Κάναμε μια επαφή με τους κυρίους αυτούς, μας είπαν ένα ποίημα ότι με αυτό τον τρόπο θα βγάλουμε 400 εκατ. από τα λεφτά που βγάζουμε, μας είπαν για μαγικά καθρεφτάκια, μας είπαν για χάντρες που θα κρεμάμε στο λαιμό και θα θησαυρίσουμε. Βεβαίως, όμως, υπήρχε η αβεβαιότητα και ο δρόμος ότι όλα θα πήγαιναν προς τον ιδιωτικό τομέα στεγνά. Βεβαίως, την απορρίψαμε, διότι, δεν υπήρχε αντίκρισμα, γιατί και σήμερα που μιλάμε ότι έχουμε 126 εκατ. στο αποθεματικό του Ταμείου Αρχαιολογικών Πόρων, καλώ τον οποιονδήποτε Βουλευτή ότι αυτά είναι τα λεφτά που έχουν προέλθει από την αύξηση της τιμής των εισιτηρίων και από καμία άλλη δραστηριότητα. Δεν υπάρχει άλλη δραστηριότητα που να έχει φέρει χρήματα στο Ταμείο Αρχαιολογικών Πόρων. Πράγματι, υπάρχει η αύξηση της τιμής των εισιτηρίων που καλά έγινε και ήμουν και στην Επιτροπή τότε και είχα ψηφίσει την αύξηση της τιμής. Από εκεί έχουμε την αύξηση. Υποδομές και τα λοιπά δεν υπάρχουν.

Το τελευταίο δίμηνο περίπου, με μια πρωτοβουλία που έχουμε πάρει στο Ταμείο Αρχαιολογικών Πόρων γίνεται μια πραγματική δραστηριότητα στα πωλητήρια, την οποία και χαιρετίζουμε, ως εργαζόμενοι. Επομένως, κ. Μαυρωτά, δεν είχαμε καμία σχέση με την εταιρία αυτή και δεν είχαμε καμία σχέση με τον Οργανισμό που παραδόθηκε από την κυρία Κονιόρδου σε εμάς.

Έγινε μια ερώτηση από την κυρία Κεφαλογιάννη που έχει δύο σκέλη. Θα έλεγα ότι υπάρχει μια ιδιαιτερότητα, με την έννοια ότι είναι δύο αντικείμενα που χειρίζομαι και υπηρεσιακά. Πράγματι, ο τομέας των αναψυκτηρίων και ο τομέας των απαλλοτριώσεων είναι δύο πολύ σοβαρά ζητήματα του Ταμείου Αρχαιολογικών Πόρων που χρονίζουν. Πράγματι, υπάρχει ζήτημα, πράγματι έχουν πληρωθεί κάποιες απαλλοτριώσεις με μοναδική επικαιροποίηση του Υπουργού Πολιτισμού και όχι, του Υπουργού Οικονομικών. Πράγματι μετά σε μια σειρά επικαιροποιήσεων πηγαίναν όλα Υπουργό Πολιτισμού, Υπουργείο Οικονομικών, με την έννοια ότι είναι ΚΥΑ οι απαλλοτριώσεις, είναι Διυπουργικές οι Αποφάσεις και πράγματι, με τα αναψυκτήρια το μόνο που έχει συμβεί είναι πέρυσι το καλοκαίρι μια Τροπολογία που πέρασε ο κ. Υφυπουργός και δίνει τη δυνατότητα για βραχυπρόθεσμες συμβάσεις στα αναψυκτήρια που είναι κλειστά.

Έχουμε πολλά αναψυκτήρια με δικαστήρια, έχουμε πολλά αναψυκτήρια που είναι κλειστά και αυτή τη στιγμή που μιλάμε, ξέρω ότι έχει ολοκληρωθεί ένα έργο για το ποια είναι τα κλειστά, ποια μπορούν να γίνουν από εποχιακά ετήσια κ.τ.λ. και εκεί βρισκόμαστε. Δεν υπάρχει κάτι άλλο σε εξέλιξη που να γνωρίζω εγώ.

Επειδή είμαι στη διοίκηση του Ταμείου, θα ήθελα να απευθυνθώ προς τον κ. Στεργίου, τον Πρόεδρο του Ταμείου Αλληλοβοήθειας. Όταν συνεδρίασε η Ομοσπονδία που εμείς λέγαμε ότι αυτό το Ταμείο είναι συνδικαλιστική προέλευση και ύπαρξη, η Ομοσπονδία με πλειοψηφία 95% πρότεινε εμένα για Πρόεδρο. Όταν πήγαμε στην κυρία Κονιόρδου την εποχή εκείνη, είπε «τι μου λέτε; Να συνεχίσω να βάζω κάποιον από εσάς;». Ο καθένας αντιλαμβάνεται ότι εννοούσε πολύ συγκεκριμένα πράγματα. Δε μπορώ να συνεχίσω σε ένα Ταμείο και να βάλω κάποιον που δεν είναι από την από δω πλευρά.

Πράγματι, είναι γεγονός αυτό που λέει ο κ. Στεργίου, ότι όταν μπήκε το όνομα του τοποθετηθήκαμε θετικά, διότι είχε μια πρακτική πολύ συγκεκριμένη στο Υπουργείο που δεν μας δημιουργούσε την κομματική αντιπαλότητα. Είπα και πριν, όμως, ότι οι άνθρωποι αλλάζουν, οι καταστάσεις αλλάζουν και καμιά φορά αλλάζουν και βίαια, γιατί τον άκουσα τώρα να λέει ότι δεν ήταν απλά άρωμα, είχαμε σκάνδαλο. Απορώ γιατί καθόμαστε σε αυτό το Ταμείο και δεν έχουμε παραιτηθεί μαζικά μέχρι να έρθει ο Εισαγγελέας να ορίσει τους «καθαρούς» γιατί αυτό θα έπρεπε να έχουμε κάνει. Θα έπρεπε να έχουμε φύγει όλοι μας και ο κ. Στεργίου και εγώ και τα υπόλοιπα μέλη, να πάμε στα σπίτια μας, να πάμε στις δουλειές μας και όταν θα βγει ο Εισαγγελέας και βγάλει τους «καθαρούς» να τους βάλει να κάτσουν στην καρέκλα.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Πάντως, η Επιτροπή είναι χώρος όπου εκφράζονται απόψεις. Δεν εκφράζονται οι διαφωνίες και οι διαφορετικές νοοτροπίες των συνδικαλιστικών ομάδων.

**ΠΑΝΑΓΙΩΤΗΣ ΣΤΑΘΟΥΛΟΠΟΥΛΟΣ (Προέδρος του Συλλόγου Υπαλλήλων Ταμείου Αρχαιολογικών Πόρων και Απαλλοτριώσεων):** Με το σεβασμό που έχω στο πρόσωπό του έγινε αυτό, κύριε Πρόεδρε.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Παντερμαλής.

**ΔΗΜΗΤΡΗΣ ΠΑΝΤΕΡΜΑΛΗΣ (Πρόεδρος του Μουσείου Ακρόπολης):** Ευχαριστώ, κύριε Πρόεδρε. Θα ήθελα να κάνω μια πολύ σύντομη διευκρίνιση. Σε σχέση με το προσωπικό του Μουσείου της Ακρόπολης δεν πρόκειται για διορισμούς, αλλά πρόκειται για απορρόφηση όλου του Οργανισμού Ανέγερσης από το Μουσείο και δεν μπορώ να καταλάβω γιατί μπορούν να απορροφηθούν οι υποχρεώσεις, οι ενδεχόμενες δικαστικές εκκρεμότητες, οτιδήποτε υπάρχει να μπορεί να απορροφηθεί από το Μουσείο και να απολύσουμε το προσωπικό.

Τα πάντα απορροφώνται από το Μουσείο. Δεν έχει καμία σχέση με νέους διορισμούς κ.λπ. και είναι προσωποπαγείς θέσεις ιδιωτικού δικαίου. Ευχαριστώ.

**ΟΛΓΑ ΚΕΦΑΛΟΓΙΑΝΝΗ (Εισηγητής της Ν.Δ.):** Κύριε Πρόεδρε, επειδή η ακρόαση των εξωκοινοβουλευτικών προσώπων είναι σημαντική, να δώσουμε ένα λεπτό στον κ. Παπαγεωργόπουλο, γιατί είναι σημαντικό να ακουστούν όλες οι απόψεις.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ξέρετε πάρα πολύ καλά πως διευθύνω και τι χρόνους δίνω και επίσης, εκείνο που έχει ενδιαφέρον είναι να τοποθετούνται.

Νομίζω ότι φάνηκε απολύτως, ευκρινώς.

 Εάν κάνουμε έναν δεύτερο ή έναν τρίτο κύκλο τριτολογίων, είμαστε ήδη στις 14.30΄ και πρέπει να απαντήσει ο Υπουργός στα πολύ ενδιαφέροντα θέματα που τέθηκαν.

Επίσης, είναι πολύ σημαντικό όποιος κύριος θέλει να συνυποβάλει ένα κείμενο το οποίο, ούτως ή άλλως, περιλαμβάνεται μέσα στο σώμα και τα δεδομένα της Επιτροπής.

Ο κ. Στρατής, έχει το λόγο.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Καταρχάς, να πω ότι από την πλευρά μας έχουμε καταθέσει τα έγγραφα τα οποία είναι ήδη χαρακτηρισμένα, δεν τα χαρακτηρίσαμε εμείς ως εμπιστευτικά. Δεν έχω καμία αντίρρηση να βρεθεί ένας τρόπος να λυθεί το θέμα και να είναι ελεύθερα, διαθέσιμα.

Επομένως, δε θα ασχοληθώ περαιτέρω στην τοποθέτησή μου σε σχέση με τα έγγραφα αυτά. Να τα δουν τα κόμματα, να τα δουν οι φορείς και να γίνει συζήτηση αφού τα έχουν δει όλοι.

Σχετικά με τα θέματα που τέθηκαν, θα κρατήσω από την τοποθέτηση της ομοσπονδίας το ότι συμφωνεί με τις ρυθμίσεις σε σχέση με τους εργαζόμενους, τον παιδικό σταθμό και το Μουσείο Ακρόπολης.

Αναφέρθηκε από τα κόμματα, αναφέρθηκε και χτες, ότι ήταν έτοιμα αυτά από το 2014. Υπήρχε στον οργανισμό του Υπουργείου από το 2014, πρόβλεψη για παιδικό σταθμό.

Συγκρίνετε τις τέσσερις γραμμές που ήταν το αντίστοιχο κομμάτι του οργανισμού το 2014 με το πρώτο κεφάλαιο του συγκεκριμένου σχεδίου νόμου, για να δείτε τι σημαίνει πραγματικά «στήνω» κάτι για να δουλέψει.

Να δεχθώ την πολιτική βούληση ότι υπήρχε αλλά το ότι χρειάστηκε όλη αυτή η δουλειά σημαίνει, επίσης, κάτι. Υλοποίηση, δηλαδή, βούλησης. Με κανονισμό λειτουργίας, με κανονισμό προμηθειών και με τις κατασκηνώσεις.

Όσον αφορά τον οργανισμό ανέγερσης του Μουσείου Ακρόπολης, προτιμήθηκε μια διαφορετική λύση. Αντί, δηλαδή, να μετασχηματιστεί ο οργανισμός ανέγερσης σε οργανισμό ανέγερσης και λειτουργίας, κάναμε το αυτονόητο, την απορρόφησή του.

Γιατί να έχουμε δύο φορείς και να μην έχουμε έναν;

Νομίζω ότι σε αυτό όλοι θα έπρεπε να συμφωνήσουμε.

Γιατί να συντηρούμε δύο διοικητικούς μηχανισμούς, όταν με ένα διοικητικό μηχανισμό μπορούμε να προσφέρουμε το ίδιο έργο;

Σε σχέση με τον οργανισμό του Μουσείου Ακρόπολης, έχουμε κάνει συζητήσεις με τον πρόεδρο. Με την εμπειρία που έχει αποκτηθεί πια και εμείς είμαστε θετικοί και ο ίδιος πιστεύω έχει πρόθεση, να δούμε το επόμενο διάστημα τον οργανισμό του φορέα. Να δούμε, έχοντας την εμπειρία των δέκα χρόνων, τι μπορούμε να βελτιώσουμε, τι μπορούμε να προσθέσουμε και τι πρέπει να τροποποιήσουμε.

Σε κάθε περίπτωση, επειδή έγινε μια συζήτηση για τις προσωποπαγείς θέσεις, είναι πλήρως διασφαλισμένες αυτές οι θέσεις εργασίας, τουλάχιστον με αυτή την Κυβέρνηση. Οι δεσμεύσεις ισάριθμων οργανικών θέσεων που γίνονται και στο Υπουργείο Πολιτισμού, για τις θέσεις αλληλοβοήθειας και στο Μουσείο Ακρόπολης, έχει να κάνει με το γεγονός ότι δεν πρέπει να προκύπτει από τις τεχνικές λύσεις μια αύξηση προσωπικού, άρα μια τεχνητή αύξηση κόστους εκεί που δεν θα υπάρχει κιόλας.

Σε σχέση με τον παιδικό σταθμό, ένα θέμα που συζητήθηκε πριν, σε σχέση με τα πόσα παιδιά εξυπηρετεί σήμερα, πόσα στο παρελθόν κ.λπ..

Καταρχάς, να πούμε ότι η άδεια με την οποία λειτουργεί ο παιδικός σταθμός αυτός έχει συγκεκριμένο όριο. Εμείς σεβαστήκαμε αυτό το όριο, με τις υπερβάσεις του ορίου που επιτρέπονται από το νόμο και η ενημέρωση που έχω εγώ είναι ότι από τη διαδικασία υποβολής αιτήσεων έμειναν εκτός μόνο δύο παιδιά.

Άρα, δε συγκρίνουμε το σημερινό 66 με το 120 του 2014, συγκρίνουμε το 66 με το 68, το οποίο προέκυψε από εφαρμογή νομοθεσίας.

Όσον αφορά τη λειτουργία, νομίζω ότι η ιστορία με το ένα όχημα που δε λειτουργεί, ουσιαστικά επηρέασε μόνο έναν, ο οποίος αυτός δεν ήθελε να μετακινήσει το παιδί του τις πρωινές ώρες, όπως κάνουν άλλοι υπάλληλοι του Υπουργείου σε όλη την Αθήνα.

Θα αναφερθώ τώρα λίγο σε ένα κομμάτι που είναι λίγο πιο τεχνικό, αλλά, μάλλον, υπάρχει μια παρανόηση, σχετικά με το πώς λειτουργεί η χρηματοδότηση από το ΤΑΠ και η χρηματοδότηση από το ΤΑΠ προς στο Υπουργείο.

Το ΤΑΠ συγκεντρώνει έσοδα, έχει και έξοδα και στο τέλος της χρονιάς το θετικό πια αποτέλεσμα που έχει προστίθεται στα αποθεματικά που ήδη έχει. Το 40% αυτού του ποσού πηγαίνει στο Υπουργείο Πολιτισμού.

Αυτό δεν το θεσπίσαμε εμείς, υπήρχε ήδη από πριν.

Με αυτόν τον μηχανισμό, το 2014, η χρηματοδότηση του Υπουργείου από το ΤΑΠ ήταν 6 εκατομμύρια. Φέτος, το 2019, είναι ήδη μια προκαταβολή 45 εκατομμυρίων εκταμιευμένη στο Υπουργείο Πολιτισμού και έπεται ένα ποσό 10 με 15 εκατομμύρια. Μιλάμε, δηλαδή, για δεκαπλασιασμό της χρηματοδότησης του Υπουργείου από το ΤΑΠ.

Αυτά τα χρήματα δεν πάνε στο γραφείο Υπουργού, πάνε στη ΔΟΥ και κατανέμονται στις πιστώσεις των υπηρεσιών. Κανένας Υπουργός δεν έχει πορτοφόλι, δεν έχει καν κάποια αρμοδιότητα. Δεν έχει ο Υπουργός να μοιράσει πιστώσεις γιατί γίνεται μέσω της ΔΟΥ και μιας διαδικασίας υπηρεσιακής, βάσει κανόνων δημόσιου λογιστικού.

Η χρηματοδότηση που θα γίνεται πια στο ταμείο αλληλοβοήθειας θα γίνεται, ακριβώς, μέσα απ' αυτόν τον μηχανισμό, δηλαδή μέσα από την ΔΟΥ του Υπουργείου, με κανόνες που θα θέσει μια υπουργική απόφαση, η οποία δε θα αλλάζει κάθε φορά. Θα τεθούν κάποιοι κανόνες, θα τεθεί για το πού μπορούν να πηγαίνουν αυτά τα χρήματα, ποιο θα είναι το ύψος αυτών των χρημάτων και ποιες θα είναι οι προϋποθέσεις.

Θα μπει απολογισμός. Πήρες ένα ποσό για να κάνεις κάτι, το έκανες σωστά;

Προφανώς, η νέα χρηματοδότηση δεν θα έχει μέσα κόστη παιδικού σταθμού και κατασκηνώσεων. Η λύση που επιλέξαμε είναι να μην το καταργήσουμε αυτή τη στιγμή, να μην το ανασχηματίσουμε αυτή τη στιγμή, γιατί έχουμε σε μεταβατική λειτουργία, εν μέσω χρονιάς, τον παιδικό σταθμό. Είναι ένα πολύ ευαίσθητο θέμα που επηρεάζει τους εργαζόμενους του Υπουργείου.

Είναι μια διαδικασία να φύγεις εν πλω, όπως έχω συνηθίσει να λέω και δεν είναι τόσο εύκολες αυτές οι διαδικασίες.

Σε σχέση με το μέλλον του ταμείου αλληλοβοήθειας, εγώ περιμένω τις προτάσεις των εργαζομένων. Έχω τοποθετηθεί ανοιχτά από την πρώτη στιγμή και το κάνω και στη Βουλή, δε θέλω καμία παρεμβολή πολιτική ηγεσίας. Έχω τοποθετήσει μόνο ένα μέλος εγώ και όχι με κομματικά κριτήρια αλλά με τεχνικά κριτήρια, ένα οικονομικό υπάλληλο του Υπουργείου που κρίνω ότι έχει βοηθήσει κιόλας στο έργο του ταμείου.

Θέλω ενεργή συμμετοχή όλων των εργαζομένων, δηλαδή τοποθετούμαι υπέρ μιας πρωτοβάθμιας σύστασης αυτού του ταμείου, το οποίο θα έχει γενική συνέλευση η οποία θα εκλέγει Δ.Σ. που θα ελέγχεται από την γενική συνέλευση.

Επίσης, ναι, έχω πει από πέρυσι τον Μάρτιο, βλέπω συνεισφορά των εργαζομένων και μιας πραγματικής αλληλοβοήθειας. Τουλάχιστον στο κομμάτι όπου όσοι υπάλληλοι αποφασίσουν να εγγραφούν εκεί θα εισφέρουν κάτι, έτσι ώστε όταν κάποιος έχει ένα πρόβλημα από αυτούς να μπορεί να βοηθιέται.

Είναι αυτονόητο για μένα ότι αυτό είναι δουλειά των εργαζομένων. Αν αυτό το ταμείο θέλει να έχει άλλες δράσεις, είτε κοινωνικές είτε πολιτιστικές, ευχαρίστως εκεί το Υπουργείο να συνεισφέρει με τον μηχανισμό που είπαμε πριν, πάντα διασφαλίζοντας τη διαφάνεια και την αντικειμενικότητα.

Για μια άλλη διάταξη έγινε αρκετή συζήτηση, σε σχέση με τη Δήλο. Εγώ λέω το 100% του μισθού να δώσουμε ή το 200%. Δεν μπαίνουμε σε πλειοδοσία εδώ. Αυτό καταφέραμε να δώσουμε αυτή τη στιγμή. Εδώ είμαστε να δούμε εάν θα λειτουργήσει και πώς θα λειτουργήσει.

Αυτό που είναι πάρα πολύ σημαντικό και δεν έρχεται από προτάσεις του παρελθόντος, το ξέρετε πάρα πολύ καλά αυτό, κύριε Μαυρικόπουλε, είναι ότι δεν υπήρξαν νομοθετήματα στο παρελθόν. Από το 2002 που είχε καταργηθεί αυτό το επίδομα, πρώτοι εμείς καταλάβαμε το πρόβλημα.

Η Δήλος είναι πάρα πολύ ειδική περίπτωση. Για όλες τις άλλες περιοχές της παραμεθόριου υπάρχει το επίδομα παραμεθορίου. Η Δήλος δεν είναι παραμεθόριος. Επιτρέψτε μου, είναι κάτι σαν εξορία. Πας εκεί το χειμώνα και εάν, λόγω καιρού, αποκλειστείς, μπορεί να μείνεις και δεκαπέντε μέρες αποκλεισμένος από τον πολιτισμό.

Εξασφαλίσαμε αυτή τη στιγμή 300 €. Αυτό μπορέσαμε να εξασφαλίσουμε. Εδώ είμαστε να δούμε εάν θα δουλέψει αυτό το κίνητρο από μόνο του ή θέλει κάποια περαιτέρω βελτίωση.

Πάντως, το ότι βάλαμε στο τραπέζι το ζήτημα της Δήλου είναι μια επιτυχία και μια πρωτοβουλία της Κυβέρνησης και αυτό νομίζω ότι πρέπει να αναγνωριστεί.

Σχετικά με τα ζητήματα φύλαξης, να πω ότι, προφανώς, το Υπουργείου Πολιτισμού, όπως και τα άλλα Υπουργεία, έχουν ανάγκες από προσωπικό. Το βάρος τα προηγούμενα χρόνια δόθηκε στην υγεία και την παιδεία και δε νομίζω ότι κανείς είχε αντίρρηση σε αυτό.

Να υπενθυμίσω ότι πρόταση της Κυβέρνησης είναι οι προσλήψεις - αποχωρήσεις να είναι ένα προς ένα, μία πρόσληψη για κάθε αποχώρηση. Η πρόταση του Αρχηγού της Αξιωματικής Αντιπολίτευσης είναι να διατηρηθεί το ένα προς πέντε.

Αντιλαμβάνεστε τι σημαίνει αυτό σε προσλήψεις.

Εμείς δώσαμε μάχη και πήραμε τις 200 θέσεις για τους φύλακες, μιας και τέθηκε ειδικά το ζήτημα των φυλάκων, μαζί με άλλες προσλήψεις προσωπικού που έρχονται. Επίσης, είμαστε σε συνεννόηση με το Υπουργείο Διοικητικής Ανασυγκρότησης, για τον προγραμματισμό των νέων προσλήψεων όπου, προφανώς, θα βλέπουμε και το πρόβλημα της φύλαξης και την ενίσχυσή της.

Το πρόβλημα το αντιμετωπίζουμε κάνοντας 350 έκτακτες προσλήψεις το χειμώνα για την ενίσχυση της λειτουργίας της Μονής Βάρδιας του χειμώνα και 1.350 περίπου προσλήψεις του διευρυμένου ωραρίου το καλοκαίρι.

Όλα αυτά γίνονται μέσω ΑΣΕΠ και γίνονται με προτεραιότητα των ΙΕΚ, όπως και η προκήρυξη των 200. Επομένως, όλη αυτή η συζήτηση για το Μουσείο Ακρόπολης και τη μεταφορά προσωπικού, τουλάχιστον εμείς δεν θα μπούμε στη λογική εργαζόμενοι εναντίον εργαζομένων. Διασφαλίζουμε και τους μεν και τους δε, στο βαθμό που μπορούμε εκμεταλλευόμενοι τα περιθώρια που έχουμε.

Εγώ χαίρομαι που και η ΠΕΥΦΑ αναγνωρίζει την εξειδίκευση που έχει αποκτήσει το προσωπικό του Μουσείου Ακρόπολης και στηρίζει αυτή την προσπάθεια.

Θα περάσουμε τώρα στο Μουσείο Ακρόπολης. Ο κ. Πατερμαλής, με την αναφορά στο PSI, μου δίνει τη δυνατότητα να αναφερθώ ότι μαζί με το Μουσείο Ακρόπολης είχε απομείωση αποθεματικών κεφαλαίων και το ταμείο αρχαιολογικών πόρων.

Αναφέρθηκα πριν ότι από το 2015 και μετά, αυτά τα αποθεματικά έχουν αναπληρωθεί και έχει αυξηθεί σημαντικά χρηματοδότηση του Ταμείου Αρχαιολογικών Πόρων προς το Υπουργείο.

Μέσα από αυτή τη διαδικασία, αναπτύξαμε μια εξαιρετική συνεργασία με τη Διοίκηση του Μουσείου. Αποτέλεσμα αυτής ήταν, αφενός, η συμφωνία μας για την επικαιροποίηση της τιμολογιακής πολιτικής και την εναρμόνιση της με την πολιτική, που ισχύει, στους αρχαιολογικούς χώρους και τα μουσεία. Ήδη, από το 2016, το διζωνικό σύστημα, το οποίο πέτυχε, δηλαδή, δεν αφαίρεσε τόσα έσοδα, σε σχέση με αυτά που έφερε το καλοκαίρι και διασφάλισε και την επισκεψιμότητα και την καλή φήμη των μουσείων μας και, για πρώτη φορά, το 30% των εσόδων από εισιτήρια θα χρηματοδοτούν δράσεις αναβάθμισης των μουσείων.

Άρα, λοιπόν, δεν έχουμε μια αποσπασματική παρέμβαση, σε σχέση με το προσωπικό του μουσείου. Είδαμε, συνολικά, τα θέματα του Μουσείου της Ακρόπολης, διασφαλίσαμε τις θέσεις εργασίας και τη λειτουργία του και ταυτόχρονα, επικαιροποιώντας την τιμολογιακή πολιτική, διαμορφώσαμε και εξασφαλίσαμε ένα περιθώριο, έτσι ώστε να ενισχυθεί, για πρώτη φορά και το Υπουργείο Πολιτισμού από τα έσοδα του Μουσείο της Ακρόπολης. Θα πω στον κ. Παντερμαλή, ότι το Ταμείο Αρχαιολογικών Πόρων δεν λαμβάνει χρηματοδότηση από το κράτος, και αποδίδει το 40% των αποθεματικών του, άρα, είναι ίσα μέτρα και ίσα σταθμά.

Είμαι πολύ χαρούμενος, που, μετά δέκα χρόνια λειτουργίας, συμβάλλω και εγώ στην εύρυθμη λειτουργία του Μουσείου και τη σύνδεσή του με το Υπουργείο Πολιτισμού, με αυτόν τον τρόπο.

Θα ήθελα εδώ να απαντήσω στην κύρια Κεφαλογιάννη, σε μια ανησυχία, που εξέφρασε, ότι το Μουσείο της Ακρόπολης είναι φορέας εκτός Γενικής Κυβέρνησης. Όντως, αλλά εφαρμόζει, με βάση την ενημέρωση την οποία έχω, που προφανώς ισχύει, πλήρως και το δημόσιο λογιστικό και τον κανονισμό προμηθειών του δημοσίου και τον ΑΣΕΠ, άρα, στην πραγματικότητα, δεν τίθενται ζητήματα λειτουργίας και εφαρμογής της νομοθεσίας, σε δημόσιο φορέα.

 Θα περάσω τώρα σε πιο ειδικά ζητήματα. Για τα αναψυκτήρια, αναφέρθηκα χθες. Για τις απαλλοτριώσεις, που είναι ένα θέμα, που χθες δεν το θίξαμε, να πούμε ότι αυτό, το οποίο παραλάβαμε, το 2015, ήταν δεκάδες δεσμευμένες περιουσίες, για δεκαετίες, λόγω του PSI, λόγω της όλης κατάστασης, δεν είχαν πληρωθεί για χρόνια οι απαλλοτριώσεις. Είχαμε, λοιπόν, έναν όγκο απαλλοτριώσεων, που δεν ήταν αποφάσεις του χθες και του προχθές, ήταν 10, 15 και 20 χρόνια εκκρεμότητες, έτσι πήραμε την απόφαση, με σύννομο τρόπο, να επικαιροποιήσουμε τις διαδικασίες και εκμεταλλευόμενοι τη βελτίωση των οικονομικών του ΤΑΠΑ, πληρώσαμε απαλλοτριώσεις.

Πώς; Για πρώτη φορά – και το γνωρίζει αυτό ο Πρόεδρος των Εργαζομένων των Αρχαιολογικών Πόρων – όπου τέθηκαν κανόνες και είπαμε ότι θα πληρώνονται πρώτα όσοι έχουν και δευτερόδικη απόφαση, δηλαδή, εφετείο, άρα, οριστική τιμή μονάδας, μετά οι απευθείας εξαγορές και μετά, αν έχουμε υπόλοιπο budget, στο τέλος του χρόνου, θα πληρώνονται όσοι έχουν πρωτόδικες αποφάσεις, δηλαδή, προσωρινές τιμές, αλλά όχι στο σύνολό τους, μέχρι ένα ποσοστό.

Αυτό εφαρμόστηκε, για πρώτη φορά και καταφέραμε να λύσουμε και το πρόβλημα, με το να αρχίσουμε να πληρώνονται οι απαλλοτριώσεις και δεύτερον, να πληρώνονται, με ένα δίκαιο τρόπο. Διότι, όταν έχεις πολλούς να περιμένουν, είναι με το ποια σειρά πληρώνεις και άρα, νομίζω, ότι μάλλον μια επιτυχία της Κυβέρνησης ήταν το ζήτημα των απαλλοτριώσεων, παρά κάποιο σκάνδαλο ή τέλος πάντων, υποψία σκανδάλου. Νομίζω ότι εδώ θα ήθελα να κλείσουμε, κύριε Πρόεδρε, εμείς έχουμε και την επόμενη συνεδρίαση, που ακολουθεί.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ πολύ, κύριε Υπουργέ. Έχει ολοκληρωθεί η διαδικασία. Νομίζω πως έγινε μια αρκετά ευρεία και διευκρινιστική συζήτηση, που φώτισε πτυχές, δόθηκαν απαντήσεις και εκτιμώ πως κλείνει ο κύκλος της δεύτερης συνεδρίασης, με την ακρόαση φορέων. Ξεκινά σε πολύ λίγο, η επόμενη, η τρίτη συνεδρίαση, με την ψήφιση επί της αρχής και τη συζήτηση επί των άρθρων.

Κυρίες και κύριοι συνάδελφοι, λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Αμανατίδης Ιωάννης, Σταματάκη Ελένη, Ψυχογιός Γεώργιος, Βάκη Φωτεινή, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Μπαλτάς Αριστείδης, Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Φίλης Νικόλαος, Ανδριανός Ιωάννης, Αντωνίου Μαρία, Αυγενάκης Ελευθέριος, Βλάσσης Κωνσταντίνος, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Μπούρας Αθανάσιος, Ράπτη Ελένη, Στύλιος Γεώργιος, Αχμέτ Ιλχάν, Γρηγοράκος Λεωνίδας, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Γκιόκας Ιωάννης, Δελής Ιωάννης, Μεγαλομύστακας Αναστάσιος, Λυκούδης Σπυρίδωνας, Μαυρωτάς Γεώργιος και Ψαριανός Γρηγόριος.

 Τέλος και περί ώρα 14.45΄ λύθηκε η συνεδρίαση της Επιτροπής.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΔΗΜΗΤΡΙΟΣ ΣΕΒΑΣΤΑΚΗΣ ΠΑΝΑΓΙΩΤΗΣ ΣΚΟΥΡΟΛΙΑΚΟΣ**